text: 9 Moengele wa botlhano o ne a letsa terompeta ya gagwe.+ Mme ke ne ka bona naledi e e neng e wetse mo lefatsheng e tswa kwa legodimong, mme o ne a newa selotlolo sa khuti e e kwa tengteng.*+2 O ne a bula khuti e e kwa tengteng, mme mosi o ne wa tlhatloga o tswa mo khuting eo jaaka mosi wa molelo* o mogolo, mme mosi oo o ne wa fifatsa letsatsi le loapi.+3 Mme ditsie di ne tsa tswela mo lefatsheng di tswa mo mosing oo,+ mme di ne tsa newa taolo, taolo e e tshwanang le e diphepheng tsa lefatshe di nang le yone.4 Di ne tsa bolelelwa gore di se ka tsa senya bojang bope jwa lefatshe kgotsa semela sepe se setala kgotsa setlhare sepe, mme di senye fela batho ba ba se nang letshwao la Modimo mo diphatleng tsa bone.+5 Mme ditsie di ne tsa laelwa gore di se ka tsa ba bolaya, go na le moo, di ba utlwise botlhoko dikgwedi di le tlhano, mme botlhoko jo ba neng ba bo utlwa bo ne bo tshwana le botlhoko jwa fa motho a lomiwa ke phepheng.+6 Mo malatsing ao, batho ba tla batla tsela nngwe ya go swa mme ga ba kitla ba kgona go e bona, e bile ba tla eletsa go swa, mme ga ba kitla ba swa.7 Ditsie tseo di ne di tshwana le dipitse tse di baakanyeditsweng ntwa;+ mo ditlhogong tsa tsone go ne go na le sengwe se se lebegang jaaka dirwalo tsa gauta, mme difatlhego tsa tsone di ne di tshwana le difatlhego tsa batho,8 di ne di na le moriri o o tshwanang le moriri wa basadi. Meno a tsone a ne a tshwana le a ditau,+9 di ne di na le diiphemelo tsa sehuba tsa tshipi. Modumo wa diphuka tsa tsone o ne o utlwala jaaka modumo wa dikara tsa dipitse di tabogela kwa ntweng.+10 Gape di na le megatla e e botlhole jaaka megatla ya diphepheng, e bile megatla eno ya tsone e na le maatla a go utlwisa batho botlhoko dikgwedi di le tlhano.+11 Di na le kgosi e e di okametseng, e leng moengele wa khuti e e kwa tengteng.+ Ka Sehebera leina la gagwe ke Abadona,* mme ka Segerika leina la gagwe ke Apolione.*12 Petso ya ntlha e fetile. Morago ga dilo tseno, go tla dipetso tse dingwe tse pedi.+13 Moengele wa borataro+ o ne a letsa terompeta ya gagwe.+ Mme ke ne ka utlwa lentswe le tswa mo dinakeng tsa sebeso sa gauta+ se se fa pele ga Modimo14 le raya moengele wa borataro yo o neng a tshotse terompeta le re: “Golola baengele ba banê ba ba golegilweng kwa nokeng e kgolo ya Euferatese.”+15 Mme baengele bao ba banê ba ba neng ba baakanyeditswe ura le letsatsi le kgwedi le ngwaga, ba ne ba gololwa gore ba bolaye karolo e nnye* ya batho.16 Ke ne ka utlwa palo ya masomosomo a bapalami ba dipitse, mme e ne e le dimilione di le 200.*17 Mme ke ne ka bona ponatshegelo eno ya dipitse le ba ba di palameng: Bapalami bao ba ne ba apere diiphemelo tsa sehuba tsa mmala o o bohibidu jwa molelo le o o botala jwa loapi jo bo tseneletseng le o o serolwana, mme ditlhogo tsa dipitse tseo di ne di tshwana le ditlhogo tsa ditau,+ e bile go ne go tswa molelo le mosi le sulefera mo melomong ya tsone.18 Karolo e nnye ya batho e ne ya bolawa ka dipetso tseno tse tharo, ka molelo, ka mosi le ka sulefera, tse di neng di tswa mo melomong ya dipitse tseo.19 Gonne maatla a dipitse tseno a mo melomong ya tsone le mo megatleng ya tsone, ka gonne megatla ya tsone e tshwana le dinoga e bile e na le ditlhogo, mme di gobatsa batho ka yone.20 Mme batho ba bangwe botlhe ba ba neng ba sa bolawa ke dipetso tseno ga ba a ka ba ikwatlhaela ditiro tsa bone;* ga ba a ka ba tlogela go obamela madimona le medingwana ya gauta le selefera le kopore le leje le logong, e e sa kgoneng go bona, e e sa kgoneng go utlwa le e e sa kgoneng go tsamaya.+21 E bile ga ba a ka ba ikwatlhaela ditiro tsa bone, e leng go bolaya, go dirisana le badimo, go dira boitsholo jo bo sa siamang jwa tlhakanelodikobo* le bogodu.


c: text/html

text:
Boidiidi jo bogolo jwa batho ba apere diaparo tse ditelele tse ditshweu (9-17)
7 Morago ga moo, ke ne ka bona baengele ba le banê ba eme mo dikhutlong tse nnê tsa lefatshe, ba ne ba ngangatletse diphefo tse nnê tsa lefatshe, gore go se ka ga foka phefo epe mo lefatsheng kgotsa mo lewatleng kgotsa mo setlhareng sepe.2 Mme ke ne ka bona moengele yo mongwe a tlhatloga a tswa kwa botlhaba, o ne a tshwere sengwe se a neng a se neilwe ke Modimo yo o tshelang gore a tshwaye batho ka sone; mme o ne a goeletsa ka lentswe le le kwa godimo a raya baengele ba banê ba ba neilweng taolo ya go senya lefatshe le lewatle,3 a re: “Lo se ka lwa senya lefatshe kgotsa lewatle kgotsa ditlhare, go fitlha re fetsa go tshwaya+ batlhanka ba Modimo wa rona mo diphatleng.”+4 Mme ke ne ka utlwa palo ya ba ba neng ba tshwailwe, e le 144 000,+ ba ne ba tshwailwe go tswa mo lotsong longwe le longwe lwa bomorwa Iseraele:+5 Mo lotsong lwa ga Juda, go ne go tshwailwe ba le 12 000;mo lotsong lwa ga Rubene, ba le 12 000;mo lotsong lwa ga Gada, ba le 12 000;6 mo lotsong lwa ga Ashera, ba le 12 000;mo lotsong lwa ga Nafetali, ba le 12 000;mo lotsong lwa ga Manase,+ ba le 12 000;7 mo lotsong lwa ga Simeone, ba le 12 000;mo lotsong lwa ga Lefi, ba le 12 000;mo lotsong lwa ga Isakare, ba le 12 000;8 mo lotsong lwa ga Sebulone, ba le 12 000;mo lotsong lwa ga Josefa, ba le 12 000;mo lotsong lwa ga Benjamine, go ne go tshwailwe ba le 12 000.9 Morago ga moo ke ne ka bona boidiidi jo bogolo jwa batho, jo motho ope a neng a ka se ka a kgona go bo bala, ba tswa mo merafeng yotlhe, mo ditsong tsotlhe le mo ditšhabeng tsotlhe e bile ba bua dipuo* tse di farologaneng.+ Ba ne ba eme fa pele ga setulo sa bogosi le fa pele ga Kwana, ba apere diaparo tse ditelele tse ditshweu;+ mme ba ne ba tshotse dikala tsa ditlhare tsa mokolane ka diatla.+10 Ba ne ba nna ba goa ka lentswe le le kwa godimo ba re: “Poloko ya rona e tswa kwa Modimong wa rona, yo o ntseng mo setulong sa bogosi,+ le kwa go Kwana.”+11 Baengele botlhe ba ne ba eme go dikologa setulo sa bogosi le bagolwane+ le ditshedi tse nnê, mme ba ne ba khubama ba ikoba fa pele ga setulo sa bogosi ba bo ba obamela Modimo,12 ba re: “Amen! Modimo wa rona yo o botlhale, yo o maatla, yo o nonofileng o tshwanetse go bakwa le go tlotliwa le go galalediwa, e bile mongwe le mongwe o tshwanetse go mo leboga ka bosakhutleng le go ya go ile.+ Amen.”13 Mongwe wa bagolwane o ne a mpotsa a re: “Batho bano ba ba apereng diaparo tse ditelele tse ditshweu ke bomang,+ mme ba tswa kae?”14 Ka jalo, ka yone nako eo ke ne ka mo raya ka re: “Morena wa me, ke wena o itseng.” Mme o ne a nthaya a re: “Bano ke bone ba ba tswang mo pitlaganong e kgolo,+ mme ba tlhatswitse diaparo tsa bone tse ditelele ba bo ba di sweufatsa mo mading a Kwana.+15 Ke gone ka moo ba leng fa pele ga setulo sa bogosi sa Modimo, e bile ba mo direla tirelo e e boitshepo mo tempeleng ya gagwe bosigo le motshegare; mme Ene yo o ntseng mo setulong sa bogosi+ o tla ba sireletsa.*+16 Ga ba kitla ba tlhola ba tshwarwa ke tlala kgotsa ba tshwarwa ke lenyora, e bile ga ba kitla ba tlhola ba fisiwa ke letsatsi kgotsa ke mogote ope,+17 ka gonne Kwana,+ yo o fa thoko ga setulo sa bogosi, o tla ba disa+ e bile o tla ba isa kwa metsweding ya metsi a a nayang botshelo.+ Mme Modimo o tla phimola dikeledi tsotlhe mo matlhong a bone.”+

robotstxt: allowed

filter: keep


text:
KGAOLO YA BOBEDI
Baebele—Buka e e Tswang Kwa Modimong
Baebele e farologana jang le dibuka tse dingwe?
Baebele e ka go thusa jang go lebana le mathata a gago?
Ke ka ntlha yang fa o ka ikanya boporofeti jo bo mo Baebeleng?
1, 2. Baebele ke mpho e e itumedisang e e tswang kwa Modimong ka tsela efe?
A O GAKOLOGELWA nako nngwe fa o ne o amogela mpho nngwe e e kgethegileng e tswa kwa tsaleng ya gago e o e ratang thata? O tshwanetse wa bo o ile wa e itumelela fela thata. Seno ke ka go bo mpho eno e go bolelela sengwe ka yo o go e neileng—gore o anaanela botsala jwa lona. Ga go pelaelo gore o ile wa leboga tsala ya gago fela thata gore a bo a go file mpho eo.
2 Baebele ke mpho e e tswang kwa Modimong, e ruri re tshwanetseng go e anaanela thata. Buka eno e e sa tshwaneng le epe e re senolela dilo tse go se nang tsela epe e nngwe e re neng re ka di itse ka yone. Ka sekai, e re bolelela ka go bopiwa ga loapi lo lo tletseng dinaledi, lefatshe, le ka monna wa ntlha le mosadi wa gagwe. Baebele e na le melaometheo e re ka e ikanyang e e re thusang go lepalepana le mathata le ditlhobaelo tsa botshelo. E re tlhalosetsa kafa Modimo a tlileng go diragatsa boikaelelo jwa gagwe ka gone le go tlisa maemo a a botoka mo lefatsheng. A bo Baebele e le mpho e e itumedisang jang ne!
3. Lebaka la go bo Jehofa a re neile Baebele le re bolelela eng ka ene, mme ke ka ntlha yang fa seno se re itumedisa?
3 Gape, Baebele ke mpho e e itumedisang thata, ka gonne e re senolela sengwe ka motho yo o re fileng yone, e bong Jehofa Modimo. Lebaka la go bo a re neile buka eno le bontsha gore o batla gore re mo itse sentle. Eleruri, Baebele e ka go thusa go atamalana le Jehofa.
4. Ke eng se se go kgatlhang ka go anamisiwa ga Baebele?
4 Fa e le gore o na le Baebele, o mongwe wa ba bantsi ba ba nang le yone. Baebele e gatisitswe ka dipuo tse di fetang 2 300 e feletse kana e le dikarolo dingwe tsa yone, ka jalo, batho ba ba fetang diperesente di le 90 mo lefatsheng ba na le yone. Go anamisiwa palogare ya Dibaebele di feta milione beke nngwe le nngwe! Go gatisitswe dibilione tsa Baebele e feletse kana e le dikarolo dingwe tsa yone. Eleruri, ga go na buka epe e nngwe e e tshwanang le Baebele.
5. Baebele e “tlhotlheleditswe ke Modimo” ka tsela efe?
5 Mo godimo ga moo, Baebele e “tlhotlheleditswe ke Modimo.” (2 Timotheo 3:16) Jang? Baebele ka boyone e araba jaana: “Batho ba ne ba bua se se tswang kwa Modimong e re ka ba ne ba tlhotlhelediwa ke moya o o boitshepo.” (2 Petere 1:21) Ka sekai: Rakgwebo a ka nna a kopa mokwaledi wa gagwe gore a kwale lekwalo. Lekwalo leo le na le mogopolo le ditaelo tsa rakgwebo ka boene. Ke gone ka moo re ka reng tota ke lekwalo la ga rakgwebo, e seng la mokwaledi. Ka tsela e e tshwanang, Baebele e na le molaetsa wa Modimo, e seng wa batho ba ba o kwadileng. Ka gone, ruri Baebele yotlhe fela ke “lefoko la Modimo.”—1 Bathesalonika 2:13.
DIPEGO TSA YONE DI A DUMALANA E BILE DI BOAMMAARURI
6, 7. Ke ka ntlha yang fa go dumalana ga dibuka tsa Baebele e le selo se se gakgamatsang thata jaana?
6 Baebele e tsere lobaka lo lo fetang dingwaga di le 1 600 go kwalwa. Bakwadi ba yone ba tshetse mo metlheng e e farologaneng e bile ba ne ba na le maemo a a sa tshwaneng mo botshelong. Bangwe ba bone e ne e le balemirui, batshwaraditlhapi le badisa. Ba bangwe e ne e le baporofeti, baatlhodi le dikgosi. Mokwadi wa Efangele ya Luke e ne e le ngaka. Go sa kgathalesege maemo a a sa tshwaneng a botshelo a bakwadi ba yone ba neng ba na le one, dibuka tsa Baebele di a dumalana go tswa fela kwa tshimologong go fitlha kwa bokhutlong jwa yone. *
7 Buka ya ntlha ya Baebele e re bolelela kafa mathata a batho a simologileng ka gone. Buka ya bofelo yone e bontsha gore lefatshe lotlhe le tla nna paradaise, kgotsa tshingwana e ntle. Dibuka tsotlhe tsa Baebele di bua ka ditiragalo tse di akaretsang diketekete tsa dingwaga mme di amana ka tsela nngwe le go diragadiwa ga maikaelelo a Modimo. Go a kgatlha go bona kafa dibuka tsa Baebele di dumalanang ka gone, mme seo ga se gakgamatse ka gonne ke buka e e tswang kwa Modimong.
8. Umaka dikai tse di bontshang gore Baebele e opa kgomo lonaka fa e bua ka dilo tsa saense.
8 Baebele e opa kgomo lonaka fa e bua ka dilo tsa saense. Tota e bile e bua ka dilo tse go neng go tla tsaya lobaka lo loleele pele ga go itsewe ka tsone mo motlheng wa yone. Ka sekai, buka ya Lefitiko e na le melao e e neng e neilwe Iseraele wa bogologolo e e kaga go thibela go anama ga malwetse le e e kaga boitekanelo fa ditšhaba tse di neng di ba dikologile tsone di ne di sa itse sepe ka melao eo. Ka nako ya fa batho ba ne ba na le kgopolo e e phoso kaga popego ya lefatshe, Baebele e ne ya tlhalosa gore le kgolokwe, kgotsa gore le sediko. (Isaia 40:22) Baebele e boletse boammaaruri fa e re lefatshe ‘le lepeletse mo go se nang sepe.’ (Jobe 26:7) Gone ke boammaaruri gore Baebele ga se buka e e re rutang ka saense. Mme fa e bua ka dilo tsa saense, e opa kgomo lonaka. A seno ga se se re se lebeletseng ka buka e e tswang kwa Modimong?
9. (a) Baebele e itshupile ka ditsela dife gore e dumalana le hisitori e bile e a ikanyega? (b) Go ikanyega ga bakwadi ba Baebele go go bolelela eng ka yone?
9 Gape, Baebele e opa kgomo lonaka fa e bua ka hisitori e bile re ka e ikanya. Dipego tsa yone ke tsa dilo tse di neng tsa direga. Ga di akaretse maina a batho fela mme gape di akaretsa le ditso tsa bone. * Go farologana le bakwadi ba hisitori ba lefatshe, ba gantsi ba se keng ba umaka go fenngwa ga ditšhaba tsa bone, bakwadi ba Baebele bone ba ne ba ikanyega, ba ne ba kwala ka makoa a bone le a setšhaba sa bone. Ka sekai, mo bukeng ya Baebele ya Dipalo, mokwadi wa yone e bong Moshe o umaka boleo jwa gagwe jo bo masisi jo a neng a bo otlhaelwa mo go botlhoko. (Dipalo 20:2-12) Boikanyegi jo bo ntseng jalo ga bo ke bo bonwa mo dipegong tse dingwe tsa hisitori fa e se fela mo Baebeleng ka gonne yone e le buka e e tswang kwa Modimong.
BUKA YA BOTLHALE JO BO RE SOLEGELANG MOLEMO
10. Ke ka ntlha yang fa go sa gakgamatse go bo Baebele e le buka e e mosola?
10 E re ka Baebele e tlhotlheleditswe ke Modimo, e “mosola mo go ruteng, mo go kgalemeleng, mo go tlhamalatseng dilo.” (2 Timotheo 3:16) Ee, Baebele ke buka e e mosola. E re thusa go tlhaloganya tsela e batho ba leng ka yone. Seno ga se re gakgamatse ka gonne Mokwadi wa yone e bong Jehofa Modimo, ke ene Mmopi wa bone! O tlhaloganya tsela e re akanyang ka yone le maikutlo a rona go re gaisa. Mo godimo ga moo, Jehofa o a itse gore re tlhoka eng gore re itumele. Gape o a itse gore ke ditsela dife tse re tshwanetseng go di tila.
11, 12. (a) Jesu o ne a tlotla ka dilo dife mo Therong ya gagwe ya kwa Thabeng? (b) Go tlotliwa ka dilo dife tse dingwe tse di mosola mo Baebeleng, mme ke ka ntlha yang fa kgakololo ya yone e le mosola le gompieno?
11 Akanya ka puo e Jesu a neng a e neela e e bidiwang Thero ya mo Thabeng, e e kwadilweng mo go Mathaio kgaolo 5 go ya go 7. Mo tseleng eno e e botswerere ya go ruta, Jesu o ne a bua ka dilo tse di farologaneng, go akaretsa le tsela ya go bona boitumelo jwa boammaaruri, go rarabolola dikgotlhang, go rapela le tsela e e tshwanetseng ya go leba dikhumo. Mafoko a ga Jesu a sa ntse a le maatla e bile a thusa gompieno fela jaaka a ne a ntse ka nako ya fa a ne a a bua.
12 Melaometheo mengwe ya Baebele yone e bua ka botshelo jwa lelapa, mekgwa ya go bereka le tsela e re tshwanetseng go dirisana le ba bangwe ka yone. Melaometheo ya Baebele e dira mo bathong botlhe, mme kgakololo ya yone e mosola ka dinako tsotlhe. Botlhale jo bo mo Baebeleng bo sobokanngwa ke mafoko a Modimo ka moporofeti Isaia a a reng: “Nna Jehofa, ke Modimo wa gago, Yo ke go rutang gore o solegelwe molemo.”—Isaia 48:17.
BUKA YA BOPOROFETI
13. Jehofa o ne a tlhotlheletsa moporofeti Isaia go kwala dintlha dife ka Babelona?
13 Baebele e na le dipolelelopele di le dintsi, tse bontsi jwa tsone di setseng di diragaditswe. Akanya ka sekai seno se se latelang. Jehofa o ne a dirisa moporofeti Isaia yo o tshetseng mo lekgolong la borobedi la dingwaga B.C.E., go bolelela pele gore motse wa Babelona o ne o tlile go senngwa. (Isaia 13:19; 14:22, 23) O ne a umaka dintlha tsa gore motse oo o ne o tla fenngwa jang. Masole a a tlhaselang a ne a tlile go kgadisa metsi a Babelona a bo a gwantela mo teng ga motse kwantle ga go lwa. Ga se gone gotlhe. Boporofeti jwa ga Isaia bo ne jwa ba jwa tlhalosa gore ke mang kgosi e e neng e tlile go fenya Babelona. Ya re ke Kurose.—Isaia 44:27–45:2.
14, 15. Dintlha dingwe tsa boporofeti jwa ga Isaia jo bo buang ka Babelona di ne tsa diragadiwa jang?
14 Dingwaga di ka nna 200 morago ga foo—mo bosigong jwa October 5/6, 539 B.C.E.—mophato mongwe wa masole o ne wa thibelela gaufi le Babelona. Molaodi wa one e ne e le mang? Kgosi ya Moperesia e bong Kurose. Seno sotlhe se ne se baakanyetsa go diragadiwa ga boporofeti jo bo gakgamatsang. Mme jaaka go ne go boleletswe pele, a mophato wa sesole wa ga Kurose o ne o tla tlhasela Babelona kwantle ga go lwa?
15 Mo bosigong joo, Bababelona ba ne ba le mo moletlong mme ba ikutlwa ba sireletsegile mo teng ga dithako tse dikgolo tsa motse wa bone. Fa ba sa ntse ba le mo moletlong oo, Kurose o ne ka botlhale a faposa metsi a noka e e neng e elela go kgabaganya motse. Go ise go ye kae, metsi a ne a fokotsegile thata mo banna ba gagwe ba neng ba kgona go kgabaganya losi lwa noka mme ba atamela dithako tsa motse. Masole a ga Kurose a ne a tlile go tsena jang mo teng ga dithako tsa Babelona? Go ne ga direga botlhaswa jwa gore dikgoro tsa motse di tlogelwe di sa tswalwa mo bosigong joo!
16. (a) Isaia o ne a bolelela pele eng se se neng se tla diragalela Babelona kwa bofelong? (b) Boporofeti jwa ga Isaia jwa go kgakgabadiwa ga Babelona bo ne jwa diragadiwa jang?
16 Go ne go boleletswe pele jaana ka Babelona: “Ga a kitla a nniwa, le fa e le go nna le lefelo la bonno kokomana morago ga kokomana. Mme Moaraba ga a kitla a tlhoma mogope wa gagwe gone, e bile ga go na badisa ba ba tla letlang matsomane a bone a botha gone.” (Isaia 13:20) Boporofeti jono bo ne bo sa bolelele pele go wa ga motse oo fela. Bo ne bo bontsha gore Babelona o ne a tla kgakgabadiwa ka bosakhutleng. O ka kgona go bona bosupi jwa go diragadiwa ga mafoko ano. Lefelo le le se nang baagi la Babelona wa bogologolo—le le leng bokgakala jwa dikilometara di le 80 go ya kwa borwa jwa Baghdad, kwa Iraq—ke bosupi jwa gore se Jehofa a neng a se bua ka Isaia se diregile, fa a ne a re: “Ke tla mo feela ka lofeelo lo lo nyeletsang.”—Isaia 14:22, 23. *
17. Go diragadiwa ga boporofeti jwa Baebele go nonotsha tumelo jang?
17 A ga go re nonotshe tumelo go lemoga gore Baebele ke buka ya boporofeti jo bo ikanyegang? Ke boammaaruri gore fa Jehofa Modimo a diragaditse dipolelelo pele tsa gagwe tsa nako e e fetileng, re na le lebaka le le utlwalang la go nna le tsholofelo ya gore gape o tla diragatsa tsholofetso ya gagwe ya go tla ga lefatshe la paradaise. (Dipalo 23:19) Eleruri, re na le “tsholofelo ya botshelo jo bo sa khutleng jo Modimo, yo a ka se kang a aka, a bo solofeditseng pele ga dinako tse di nnetseng ruri.”—Tito 1:2. *
“LEFOKO LA MODIMO LE A TSHELA”
18. Moaposetoloi wa Mokeresete e bong Paulo o umaka eng se se botlhokwa ka “lefoko la Modimo”?
18 Fa re leba se re tlotlileng ka sone mo kgaolong eno, ga go pelaelo gore Baebele ke buka e e sa tshwaneng le epe. Le fa go ntse jalo, selo se se dirang gore e nne botlhokwa ga se fela go dumalana ga dibuka tsa yone, go opa kgomo lonaka ga yone fa e bua ka dilo tsa saense le tsa hisitori, botlhale jwa yone jo bo mosola le boporofeti jwa yone jo bo ikanyegang. Moaposetoloi wa Mokeresete e bong Paulo o ne a kwala jaana: “Lefoko la Modimo le a tshela e bile le naya maatla mme le bogale thata go gaisa tšhaka epe e e magalemabedi e bile le tlhaba gore le bo le kgaoganye moya le maikutlo, le malokololo le moko wa one, mme le kgona go lemoga dikakanyo le maikaelelo a pelo.”—Bahebera 4:12.
19, 20. (a) Baebele e ka go thusa jang gore o itshekatsheke? (b) O ka bontsha jang gore o lebogela mpho eno e e sa tshwaneng le epe e e tswang kwa Modimong, e bong Baebele?
19 Go bala “lefoko” la Modimo kgotsa molaetsa wa gagwe mo Baebeleng go ka fetola botshelo jwa rona. Go ka dira gore re itshekatsheke go feta jaaka re kile ra dira. Re ka nna ra ipolelela gore re rata Modimo, mme tsela e re tsibogelang ka yone se Lefoko la gagwe le le tlhotlheleditsweng e leng Baebele le se rutang go tla senola tsela ya mmatota e re akanyang ka yone, tota le maikaelelo a dipelo tsa rona.
20 Ruri Baebele ke buka e e tswang kwa Modimong. Ke buka e re tshwanetseng go e bala, go e ithuta le go e rata. Bontsha gore o lebogela mpho eno e e tswang kwa Modimong ka go nna o e bala ka metlha. Fa o ntse o e bala, o tla simolola go anaanela thata boikaelelo jwa Modimo ka batho. Kgaolo e e latelang e tla tlhalosa gore boikaelelo joo ke eng le gore bo tla diragadiwa jang.
^ ser. 6 Le mororo batho bangwe ba re dikarolo dingwe tsa Baebele di a ganetsana, ga ba kgone go ntsha bosupi jwa seo. Bona kgaolo ya 7 ya buka ya Bibela—A Ke Lefoko la Modimo Kana Ke la Batho? e e gatisitsweng ke Basupi ba ga Jehofa.
^ ser. 9 Ka sekai, bona tatelano ya losika lwa ga Jesu mo go Luke 3:23-38.
^ ser. 16 Go bona tshedimosetso e e oketsegileng ka boporofeti jwa Baebele, bona ditsebe 27-9 tsa boroutšhara jwa Buka ya Batho Botlhe, e e gatisitsweng ke Basupi ba ga Jehofa.
^ ser. 17 Go senngwa ga Babelona ke sekai se le sengwe fela sa tse dintsi tsa go diragadiwa ga boporofeti jwa Baebele. Dikai tse dingwe di akaretsa go senngwa ga Ture le Ninife. (Esekiele 26:1-5; Sefania 2:13-15) Gape, boporofeti jwa ga Daniele bo ne jwa bolelela pele ka go tlhatlhamana ga mebusomegolo ya lefatshe e e neng e tla busa morago ga mmuso wa Babelona. Mebuso eno e akaretsa mmuso wa Bameda le Baperesia le wa Gerika. (Daniele 8:5-7, 20-22) Go bona dintlha tse di amanang le dipolelelo pele tse dintsi ka ga Mesia tse di neng tsa diragadiwa mo go Jesu Keresete, bona setlhogo sa Dintlha Tse di Oketsegileng, se se mo ditsebeng 199-201.


text:
THUTO 6
Go na Le Tsholofelo Efe ka Baswi?
1. Go na le dikgang dife tse di itumedisang ka baswi?
Fa Jesu a ne a goroga kwa Bethani gaufi le Jerusalema, tsala ya gagwe e bong Lasaro o ne a na le malatsi a le manè a tlhokafetse. Jesu o ne a ya kwa lebitleng le Maratha le Marea, bokgaitsadie moswi. Go ise go ye kae, boidiidi jwa batho bo ne jwa phuthega. Akanya fela boipelo jo Maratha le Marea ba ileng ba nna le jone fa Jesu a tsosa Lasaro mo baswing!—Bala Johane 11:21-24, 38-44.
Maratha o ne a setse a itse dikgang tse di itumedisang ka baswi. O ne a itse gore Jehofa o tla tsosa baswi gore ba tle go tshela gape mo lefatsheng.—Bala Jobe 14:14, 15.
2. Baswi ba mo boemong bofe?
Batho ba dirilwe ka lorole. (Genesise 2:7; 3:19) Ga re meya e e tshelang mo mebeleng ya nama. Re dibopiwa tsa nama, ka jalo ga go na karolo epe ya rona e e tswelelang e tshela fa re swa. Fa re swa, boboko jwa rona le jone bo a swa, le dikakanyo tsa rona di a nyelela. Ka jalo Lasaro ga a ka a bua sepe ka se a se boneng fa a sule ka gonne baswi ga ba itse sepe gotlhelele.—Bala Pesalema 146:4; Moreri 9:5, 6, 10.
A Modimo o tlhokofatsa batho mo molelong fa ba sena go swa? E re ka Baebele e bontsha gore baswi ga ba itse sepe gotlhelele, ga go pelaelo gore molelo wa dihele ke thuto ya maaka e e senyang Modimo leina. Kgopolo fela ya go tlhokofatsa batho mo molelong e ferosa Modimo sebete.—Bala Jeremia 7:31.
Leba bidio ya Go Diragala Eng ka Batho ba ba Suleng?
3. A baswi ba ka kgona go bua le rona?
Baswi ga ba kgone go bua le fa e le go utlwa. (Pesalema 115:17) Le fa go ntse jalo, go na le baengele bangwe ba ba boikepo, mme ba kgona go bua le batho ba bo ba itira e kete ke batho ba ba suleng. (2 Petere 2:4) Jehofa o iletsa go leka go bua le baswi.—Bala Duteronome 18:10, 11.
4. Ke bomang ba ba tla tsosiwang mo baswing?
Dimilione tsa batho ba ba suleng ba ba mo mabitleng ba tla tsosiwa go tla go tshela gape mo lefatsheng. Tota le batho ba ba neng ba sa itse Modimo e bile ba dira dilo tse di bosula ba tla tsosiwa.—Bala Luke 23:43; Ditiro 24:15.
Batho ba ba tsositsweng mo baswing ba tla kgona go ithuta boammaaruri ka Modimo le go bontsha tumelo mo go Jesu ka go mo ikobela. (Tshenolo 20:11-13) Batho ba ba tla tsosiwang ba bo ba dira dilo tse di siameng, ba tla itumelela botshelo jo bo sa khutleng mo lefatsheng.—Bala Johane 5:28, 29.
5. Tsogo ya baswi e re bontsha eng ka Jehofa?
Modimo o ne a dira gore tsholofelo ka baswi e kgonege ka go romela Morwawe go tla go re swela. Ka jalo, tsogo ya baswi e re bontsha gore Jehofa o lorato e bile o pelonomi. Fa baswi ba tsosiwa, ke mang yo o lebileng pele go mmona?—Bala Johane 3:16; Baroma 6:23.


text:
September 20-26
JOSHUA 3-5
Pina 65 le Thapelo
Matseno (1 mots.)
MATLOTLO A A MO LEFOKONG LA MODIMO
“Jehofa o Segofatsa Ditiro Tsa ba ba Nang le Tumelo”: (10 mets.)
Go Ribolola Matlotlo mo Dikwalong: (10 mets.)
Jos 5:14, 15—“Kgosana ya lesomo la ga Jehofa” ke mang? (w04 12/1 9 ¶1)
Mo mmalong wa Baebele wa beke eno, ke matlotlo afe a o ka ratang go tlotla ka one ka Jehofa, a o ka a dirisang mo tshimong, kgotsa matlotlo a mangwe a o a ithutileng?
-
Mmalo wa Baebele: (4 mets.) Jos 3:1-13 (th thuto 10)
TLHAGAFALELA BODIREDI
“Itumele mo Bodireding—Dirisa Dithulusu Tsa go Dira Dipatlisiso”: (10 mets.) Motlotlo. Tshameka bidio ya Itumelele Tiro ya go Dira Batho Barutwa—Amogela Thuso ya ga Jehofa—Dirisa Dithulusu Tsa go Dira Dipatlisiso.
Thuto ya Baebele: (5 mets.) lffi thuto 01 matseno le ntlha 1-2 (th thuto 15)
BOTSHELO JWA BOKERESETE
Dilo Tse Phuthego e Tlhokang go di Ela Tlhoko: (15 mets.)
Thuto ya Baebele ya Phuthego: (30 mets.) bhs kgao. 16, ser. 1-7 le dintlha tse di kwa bofelong tsa 26 le 31
Dintlha Tse di Konelang (3 mets.)
Pina 7 le Thapelo


text:
BOTSHELO JWA BOKERESETE
Dikarolo Tse di Thusang mo Kgatisong ya Itumelele go Tshelela Ruri!
A o itumelela go dirisa dibidio le dipotso tse di mo bukeng ya Itumelele go Tshelela Ruri!? O ikutlwa jang ka dikarolo tseno “Batho Bangwe ba Re,” “Leka go Dira Seno” le “Dintlha Tse Dingwe”? Ke dikarolo dife tse o akanyang gore di ka go thusa fa o ithuta Baebele le mongwe?—Mat 28:19, 20.
Dikgatiso: Fa e le gore o batla go tshwara thuto ya Baebele o dirisa buka e e gatisitsweng, o ka dira eng gore o bone dibidio tsotlhe le dikgatiso tse dingwe motlhofo? Mo bukeng ya ileketeroniki, tlhopha karolo e o e batlang mo go tse nnê. Mo karolong eo, ya kwa tlase ga ditlhogo tsa dithuto, o bo o tobetsa mo go kwadilweng dikgatiso tse di tlhagang mo karolong eo go bona dikgatiso tsotlhe. (Bona setshwantsho 1.)
Setting ya “Printed Edition”: Fa o ithuta le mongwe o dirisa sedirisiwa sa ileketeroniki, gongwe go ka nna molemo gore o dirise setting ya “Printed Edition” fa lo ntse lo ithuta. Fa o ntse o le mo thutong, tobetsa didoto tse tharo tse di fa godimo kafa mojeng, go tswa foo o bo o tobetsa “Printed Edition.” Fa o kgona go bona gore kgatiso eno e ntse jang fa e printilwe, seno se tla go thusa go bona gore ntlha e lo tlotlang ka yone e amana jang le setlhogo sa thuto. Fa o batla go boela kwa setting ya ileketeroniki, tobetsa didoto tse tharo gape, go tswa foo o bo o tobetsa “Digital Edition.”
“A ke Setse ke Siame?”: Mabokoso a a kwa bofelong jwa karolo 4 a umaka dilo tse di tlhokegang gore motho yo o ithutang Baebele a kgone go rera le go kolobediwa. (Bona setshwantsho 2.)
Dintlha Tse di Kwa Bofelong: Dintlha tse di kwa bofelong di na le tshedimosetso e e oketsegileng ka dintlha dingwe tse di botlhokwa. Buka ya ileketeroniki e na le linki kwa bofelong jwa ntlha nngwe le nngwe e e tla go busetsang kwa lo feleleditseng gone. (Bona setshwantsho 2.)
Fa motho yo o ithutang le ene a ka kolobediwa lo ise lo fetse go bala buka ya Itumelele go Tshelela Ruri!, lo tshwanetse go tswelela lo ithuta go fitlha a e fetsa. Fa a sena go kolobediwa, o ka tswelela o bega nako, maeto a go boela le thuto. Fa mmoledi mongwe a tsamaya le wena mme a nna le seabe mo thutong, le ene a ka bega nako eo.


text: 59 Bona! Seatla sa ga Jehofa ga se sekhutshwane mo se ka se kang sa boloka,+E bile tsebe ya gagwe ga e a thibana* mo e ka se kang ya utlwa.+2 Nnyaa, melato ya lona e lo kgaogantse le Modimo wa lona.+Maleo a lona a dirile gore a lo fitlhele sefatlhego sa gagwe,E bile o gana go lo reetsa.+3 Gonne diatla tsa lona di kgotletswe ke madi,+Le menwana ya lona e kgotletswe ke melato.Melomo ya lona e bua maaka+ e bile loleme lwa lona lo ngunanguna se se sa siamang.4 Ga go na ope yo o batlang gore go dirwe tshiamo,+E bile ga go na ope yo o yang kgotlatshekelong yo o buang boammaaruri.Ba ikanya selo se e seng sa mmatota*+ e bile ba bua se se se nang mosola.Ba ima matshwenyego ba bo ba tshola se se kotsi.+5 Ba thuba* mae a noga e e botlhole,E bile ba loga bobi jwa segokgo gore ba dire letsela.+Ope fela yo o jang mae a bone o tla swa,E bile lee le le thubagantsweng le ntsha noga e e botlhole.6 Letsela le ba le dirang ga le kitla le nna jaaka seaparo,E bile dilo tse ba di dirang ga di kitla di ba thusa.+Ditiro tsa bone di utlwisa botlhoko,E bile ditiro tsa thubakanyo di mo diatleng tsa bone.+7 Dinao tsa bone di sianela go ya go dira bosula,E bile ba itlhaganelela go bolaya batho ba ba se nang molato.+Dikakanyo tsa bone ke dikakanyo tse di utlwisang botlhoko;Ba nna ba utlwisa batho botlhoko e bile ba ba bogisa.+8 Ga ba ise ba itse go dira kagiso le batho ba bangwe,E bile ga go na tshiamiso mo ditselaneng tsa bone.+Ba sokamisa ditsela tsa bone;Ga go na ope yo o tsamayang mo go tsone yo o tla itseng kagiso.+9 Ke gone ka moo tshiamiso e leng kgakala le rona,Le tshiamo e sa fitlheng mo go rona.Re nna re solofetse lesedi, mme bona, go lefifi;Re nna re solofetse phatsimo, mme re nna re tsamaya mo letobong.+10 Re apaapa lobota jaaka difofu;Re nna re apaapa jaaka batho ba ba se nang matlho.+Re kgopiwa motshegare jaaka e kete re tsamaya mo lefifing;Re tshwana fela le baswi mo gare ga batho ba ba nonofileng.11 Rotlhe fela re nna re kurutla jaaka diberaE bile re nna re kuruetsa ka khutsafalo jaaka maeba.Re solofetse tshiamiso, mme ga e yo;Re solofetse poloko, mme e kgakala thata le rona.12 Gonne melato ya rona e mentsi fa pele ga gago;+Maleo a rona otlhe a naya bosupi jwa gore re molato.+Gonne re itse melato ya rona;Re itse diphoso tsa rona sentle.+13 Re leofile e bile re ganne Jehofa;Re tlhanogetse Modimo wa rona.Re buile gore re batla go gatelela ba bangwe le go tlhanogela Modimo;+Re akanya ka maaka a re ka a buang, go tswa foo re bo re a bua.+14 Tshiamiso e buseditswe morago,+E bile tshiamo e emetse kgakala;+Gonne boammaaruri* bo kgopilwe mo patlelong,Mme se se siameng ga se kgone go tsena.15 Boammaaruri* bo nyeletse,+E bile ope fela yo o fapogang bosula o tseelwa dilo tsa gagwe.Jehofa o ne a bona seno, mme a se ka a itumela,*Gonne go ne go se na tshiamiso.+16 O ne a bona gore ga go na motho ope yo o ka thusang,Mme o ne a akabadiwa ke go bo go se na ope yo o tsereganyang,Ka jalo, lebogo la gagwe le ne la tlisa poloko,*Le tshiamo ya gagwe e ne ya mo tshegetsa.17 Go tswa foo, o ne a apara tshiamo jaaka seaparo sa phemeloA bo a rwala tlhoro ya phemelo ya poloko* mo tlhogong.+O ne a apara diaparo tsa pusoloso e le diaparo tsa gagwe+A bo a itshopha ka tlhoafalo jaaka e kete ka seaparo.*18 Eno ke tuelo e a tla ba duelang ka yone go ya ka se ba se dirileng:+Baganetsi ba gagwe o tla ba duela ka tšhakgalo, baba ba gagwe o tla ba duela ka go ipusolosetsa mo go bone.+Mme o tla naya ditlhaketlhake tuelo e e di tshwanetseng.19 Ba tla boifa leina la ga Jehofa go tswa kwa bophirimatsatsiE bile ba tla boifa kgalalelo ya gagwe go tswa kwa botlhabatsatsi,Gonne o tla tla jaaka noka e e elelang ka bonako,E e kgokgweediwang ke moya wa ga Jehofa.20 Jehofa a re, “Morekolodi+ o tla tla mo Siona,+O tla tla kwa bathong ba ga Jakobe ba ba tlogelang maleo a bone.”+21 “Mme nna, eno ke kgolagano ya me le bone,”+ go bua Jehofa. “Moya wa me o o mo go wena le mafoko a me a ke a tsentseng mo molomong wa gago, ga a kitla a ntshiwa mo molomong wa gago, mo melomong ya bana* ba gago kgotsa mo melomong ya ditlogolwana tsa gago* go tloga jaanong le go ya bosakhutleng,” go bua Jehofa.


text:
thanodi ya mafoko
Setswana
B
- Bokao/Tiriso ya ditlhopha
-
Ke boranyane jwa boleng jo khompiutara/sebalamakgolo e bo balang ka go dirisa dipalo go tsentswe le kitso ya tlhomamo.
⊗
Afrikaans, Deutsch, English, Español, Français, Português, اَلْعَرَبِيَّةُ, Bahasa Indonesia
D
- Dipholo tsa tlhomamiso (tsa teko)
-
Ke palo e e bonwang ka go fetisa “khoutu” mo tekong. Fa palo e, e tsamaelana le dipholo tse di solofetsweng, go raya gore teko e falotse; fa palo e le dipholo tse di solofetsweng di sa tsamaelane, go raya gore teko e tlholegile.
⊗
Afrikaans, Deutsch, English, Español, اَلْعَرَبِيَّةُ, Kiswahili, Bahasa Indonesia
- Ditlhopha tsa boleng
-
Karolo ya boranyane bo kopane go aga ditlhophana tsa boleng jo bo rileng/ seemo se se rileng sa kitso. Sekai, e ka nna setlhopha sa mafoko a boleng jo bo tshwanang.
⊗
Afrikaans, English, Español, Français, Português, اَلْعَرَبِيَّةُ, Kiswahili
E
- E tlholegile (teko)
-
Teko e tlholega fa dipholo tsa tlhomamisho di sa chwane le dipholo tse di ne di letetswe.
→
pass_test
⊗
English, Español, አማርኛ
G
- go tsaya letlhakore
-
Dipalopalo di tsaya letlhakore fa ele gore maduo a ditshakatsheko tsa tsone, gangwe le gape ga a ana neelano le maduo aa akanyeditsweng.
→
variance, overfitting, classification, systematic_error
⊗
Deutsch, English, Español, Português, isiXhosa, አማርኛ
K
- kgolagano kgakala
-
Seemo sa go simolola tirisano le kgolagano ya dibalamakgolo sekai, fa o dirisa SSH.
⊗
English
- kitso_ kgolo
-
Tsamaiso e e tlhatlhobang kana e kanoka mekgwa ya ka fa kitso e ka ntshiwang ka teng. Tsamaiso e,e ama go kanokowa ga kitso e ntsi e e mo ditlhopheng mme e bile go se motlhofo gore e ka kanokiwa ka tsamaiso e e tlwaelesegileng. Enige data wat tot onlangs toe nog te veel was om met net een rekenaar te analiseer.
→
three_vs
⊗
Afrikaans, Deutsch, English, አማርኛ, اَلْعَرَبِيَّةُ, Kiswahili
- Kitso_ potlana
-
Ke selekanyo sa kitso e nnye kana e e kwa tlase. Selekanyo se sa kitso, se ka emelwa ke lefela kana bongwe.
→
binary, boolean
⊗
Deutsch, English, Español, Français, Português, Nederlands, አማርኛ, Bahasa Indonesia
M
- Melawana_tiriso
-
Melawana e e salwang morago ke khompiutara/sebalamakgolo go rarabolola dikgwetlho tse di amang tiriso ya tse di mo boranyaneng.
⊗
Afrikaans, Deutsch, English
- Mogare o o borai mo boranyaneng
-
Sengwe se se sa siamang, se le borai mo khompiutareng/sebalamakgolo. Se ka ama khompiutara/ sebalamakgolo le kitso e e mo go yone.
⊗
Deutsch, English, Español, አማርኛ
S
- Selekanyetso_ kitso ya boranyane
-
Selekanyetso sa kitso ya boranyane se se agiwang ka kitso ya dipalo tse di ferang bobedi.
⊗
Deutsch, English, Español
- Selekanyo sa kitso e e mo sedirisiweng se segolo
-
Ke kitso e e beilweng e le mo seemong kana sedirisiweng se setona mo lefelong le le lengwe fela.
⊗
English
- Setlhopha sa melawana
-
Melawana e e kaetsweng ka sekao e le mo setlhopheng go ka ntshiwa ke moranodi ka tolamo.
⊗
English, አማርኛ
T
- Tlhaloso ka go tlhakanya dilo tse pedi.
-
Ke tlhaloso e e supagalang mo diemong tse pedi.sekai…go ka tlhakanngwa bongwe le bobedi.
→
nullary_expression, ternary_expression, unary_expression
⊗
Afrikaans, English, Português, Nederlands, አማርኛ
- Tlhaloso_boleng jwa dilo/diteng
-
Tlhaloso ya mokgwa kana tsela ya mabeelo a kitso ka e nngwe,go lebeletswe popego ya kitso eo.
⊗
Afrikaans, Deutsch, English, Español, Français, አማርኛ, Bahasa Indonesia


text:
Mokwaledi wa Setheo o dira jaaka mokwaledi wa semolao wa Khansele, Senate, Botsamaisi jwa Setheo, Khonfokheišene le dikomiti tsa tsona tse di farologaneng. Mokwadisi o tlamelana gape le ka kaelo mabapi le taolo e e siameng e e tshwaraganetsweng, o netefatsa le ditlhokego tse di mabapi le go tsamaelana le melao, merero ya semolao ka kakaretso le tshegetso mo go direng ka nonofo ga komiti ya bokwaledi ya Yunibesithi.
Mokwadisi wa Setheo o rwala maikarabelo a boikwadiso jwa baithuti, dikaloso le ditlhatlhobo mo legatong la Setheo. O tswelela gape le ka netefaletso ya ka kwa ntle ya kamogelo ya diporogeramo tsa seakatemi, merero e e tlhokang go kanwa le boikwadiso gammogo le go tlhama le go tlhokomela dithulagayo tsa tsamaiso ya baithuti le ya tshedimosetso.
Mafapha a mangwe a tshegetso le ditiro tse di mo lefapheng la Mokwadisi wa Setheo di akaretsa diakhaefe tsa setheo le dimosiamo, tsamaiso ya direkoto tsa botsamaisi, go rulaganya dialemanaka tsa setheo le mananeo a tsenelo ya dithuto, tlamelo ya ditirelo tsa semolao mo Yunibesithing ka kakaretso ka Ofisi ya Semolao le tsa boditšhabatšhaba gammogo le ditumelano tse di felelang di fitlheletswe.


text:
- Not important at all
- Slightly important
- Moderately important
- Decidedly important
- Non-negotiable
In His Own Words
About Him
Kerata nnete,kemotho yo utlwisisang. Hakerate kea heteletsa.kerata kapei lego tsamaya.haketshameke sopot sepe hakemotho wa ditsala tse dintsi dia
About His Ideal Match
Kebatla motho yo itseng goapaya motho yo clean motho yosa itshogeng motho yosa laolweng ke ditsala le nnotagi motho yonang le lorato le tlhompho
What His Friends Say
adventure_781 hasn't asked any friends to write a recommendation yet.


text:
Melaetsa e e yang kwa Efeso (1-7), kwa Semerena (8-11), kwa Peregamo (12-17), kwa Thiatira (18-29)
2 “Kwalela moengele+ wa phuthego e e kwa Efeso+ o re: Tseno ke dilo tse ene yo o tshotseng dinaledi tse supa mo seatleng sa gagwe sa moja, yo o tsamayang mo gare ga ditlhomo tsa dipone tsa gauta tse supa a di buang:+2 ‘Ke itse ditiro tsa gago, le matsapa a gago le boitshoko jwa gago, le gore ga o amogele batho ba ba bosula, le gore o ne wa leka ba ba reng ke baaposetoloi,+ mme gone e se bone, mme o ne wa fitlhela e le baaki.3 Gape o itshokile, e bile o ne wa nna o itshokile ka ntlha ya leina la me+ mme wa se ka wa lapa.+4 Le fa go ntse jalo, go na le sengwe se ke se nyatsang ka wena, gore ga o tlhole o na le lorato lo o neng o na le lone pele.5 “‘Ka jalo, gakologelwa gore o ole kae, mme o ikwatlhaye+ o bo o dire ditiro tse o neng o di dira pele. Fa o sa dire jalo, ke tla tla kwa go wena, mme ke tla tlosa setlhomo sa gago sa dipone+ mo lefelong la sone, fa e le gore ga o ikwatlhaye.+6 Mme gone, go na le sengwe se o se dirang sentle: o tlhoile ditiro tsa lekoko la ga Nikolase,+ tse le nna ke di tlhoileng.7 A yo o nang le tsebe a utlwe seno se moya o se buang le diphuthego:+ Yo o fenyang+ ke tla mo letla gore a je maungo a setlhare sa botshelo,+ se se mo paradaiseng ya Modimo.’8 “Kwalela moengele wa phuthego e e kwa Semerena o re: Tseno ke dilo tse ‘wa Ntlha le wa Bofelo,’+ yo o neng a sule a bo a tshela gape a di buang:+9 ‘Ke itse pitlagano ya gago le khumanego ya gago. Le fa go ntse jalo, o humile.+ Gape ke itse batho ba ba reng bone ke Bajuda mme ba go tlhapatsa. Tota ga se Bajuda, ke phuthego* ya ga Satane.+10 O se ka wa boifa dilo tse di botlhoko tse di tla tlogang di go diragalela.+ Diabolo o tla nna a tsenya bangwe ba lona mo kgolegelong gore lo lekwe ka botlalo, e bile lo tla nna le pitlagano malatsi a le lesome. Nna o ikanyega go fitlha o swa, mme ke tla go naya serwalo sa botshelo.+11 A yo o nang le tsebe a utlwe+ seno se moya o se buang le diphuthego: Yo o fenyang+ ga a kitla a utlwisiwa botlhoko ke loso lwa bobedi ka gope.’+12 “Kwalela moengele wa phuthego e e kwa Peregamo o re: Tseno ke dilo tse ene yo o nang le tšhaka e e magalemabedi e e bogale e telele a di buang:+13 ‘Ke itse kwa o nnang teng, e leng kwa setulo sa bogosi sa ga Satane se leng gone; mme le fa go ntse jalo o nna o ikanyega mo go nna,*+ e bile ga o a ka wa itatola gore o dumela mo go nna,+ tota le mo malatsing a ga Antipase, mosupi wa me yo o ikanyegang,+ yo o neng a bolaelwa+ fa thoko ga lona, kwa Satane a nnang gone.14 “‘Le fa go ntse jalo, go na le dilo di le mmalwa tse ke di nyatsang ka wena, gore gone koo o na le ba ba ngangatletseng thuto ya ga Balaame.+ O ile a ruta Balake+ go raela bana ba Iseraele gore ba leofe ka go ja dilo tse di isediwang medingwana ditlhabelo le ka go dira boitsholo jo bo sa siamang jwa tlhakanelodikobo.*+15 Ka tsela e e tshwanang, le wena o na le ba ba ngangatletseng thuto ya lekoko la ga Nikolase.+16 Ka jalo, ikwatlhaye. Fa o sa dire jalo, ke tla tla kwa go wena ka bonako, mme ke tla lwa le bone ka tšhaka e telele e e tswang mo molomong wa me.+17 “‘A yo o nang le tsebe a utlwe seno se moya o se buang le diphuthego:+ Yo o fenyang+ ke tla mo naya mangwe a mana a a fitlhilweng,+ e bile ke tla mo naya letlapana le lesweu le le borethe, mme mo letlapaneng leo le le borethe go kwadilwe leina le lesha le le sa itsiweng ke ope ntle le yo o le amogelang.’18 “Kwalela moengele wa phuthego e e kwa Thiatira+ o re: Tseno ke dilo tse Morwa Modimo a di buang, ene yo matlho a gagwe a tshwanang le kgabo ya molelo+ le yo dinao tsa gagwe di tshwanang le kopore e e borethe:+19 ‘Ke itse ditiro tsa gago, le lorato lwa gago le tumelo ya gago le tiro e o e direlang Modimo le boitshoko jwa gago, le gore ditiro tsa gago tsa gone jaanong di feta tse o neng o di dira pele.20 “‘Le fa go ntse jalo, go na le sengwe se ke se nyatsang ka wena, gore o leseleditse mosadi yo go tweng Jesebele,+ yo o ipitsang moporofeti, mme gone a timetsa batlhanka ba me, a ba ruta gore ba dire boitsholo jo bo sa siamang jwa tlhakanelodikobo*+ le gore ba je dilo tse di isediwang medingwana ditlhabelo.21 Ke ne ka mo naya nako ya gore a ikwatlhaye, mme ga a batle go ikwatlhaela boitsholo jwa gagwe jo bo sa siamang jwa tlhakanelodikobo.*22 Ke tloga ke dira gore a lwale thata mo a ka se kgoneng go tsoga, mme ba ba dirang boaka le ene ke tla dira gore ba nne mo pitlaganong e kgolo, fa e le gore ga ba ikwatlhaele ditiro tse a neng a ba tlhotlheletsa go di dira.23 Mme bana ba gagwe ke tla ba bolaya ka bolwetse jwa leroborobo, mo e leng gore diphuthego tsotlhe di tla itse gore ke nna yo o tlhatlhobang dikakanyo tse di kwa tengteng* le dipelo, mme mongwe le mongwe wa lona ke tla mo duela go ya ka se a se dirang.+24 “‘Le fa go ntse jalo, lona ba bangwe botlhe ba ba mo Thiatira, lotlhe ba lo sa lateleng thuto eno, ba lo neng lwa se ka lwa itse se go tweng ke “dilo tse di boteng tsa ga Satane,”+ ke lo raya ke re: Ga ke lo rwese mokgweleo ope o mongwe.25 Mme gone, tswelelang lo ngangatletse dilo tse di molemo tse lo nang le tsone go fitlha ke tla.+26 Mme yo o ikobelang ditaelo tsa me go fitlha kwa bokhutlong a bo a fenya, ke tla mo naya taolo ya go busa ditšhaba,+27 e bile o tla otlhaya* batho ka thobane ya tshipi+ mo ba tla thubegang jaaka dijana tsa letsopa, fela jaaka ke amogetse taolo mo go Rre.28 Mme ke tla mo naya naledi ya moso.+29 A yo o nang le tsebe a utlwe se moya o se buang le diphuthego.’


text: 1 Ponatshegelo e Isaia*+ morwa Amosi a neng a e bona ka se se tla diragalelang Juda le Jerusalema mo metlheng ya ga Usia,+ Jothame,+ Ahase+ le Hesekia,+ dikgosi tsa Juda:+2 Utlwang lona magodimo, mme o sekege tsebe wena lefatshe,+Gonne Jehofa o buile jaana:“Ke godisitse bana ba basimane ka bo ka ba tlamela,+Mme ba ntlhanogetse.+3 Poo e itse moreki wa yone sentle,Le tonki e itse bojelo jwa diruiwa jwa mong wa yone;Mme Baiseraele bone ga ba nkitse,*+Batho ba me ba itshwara ka go tlhoka tlhaloganyo.”4 Ruri setšhaba seno se se leofileng,+Batho ba ba imetsweng ke molato wa bone,Losika lwa batho ba ba bosula, bana ba ba senyegileng, ba tla atlholwa.Ba tlogetse Jehofa;+Ba nyaditse Modimo yo o Boitshepo wa Iseraele;Ba mo tlogetse.5 Lo tla itewa fa kae gape, fa lo ntse lo tlhanogela pele jaana?+Tlhogo yotlhe e a lwala,Le pelo yotlhe e koafetse.+6 Go tloga mo lonaong go fitlha kwa tlhogong, ga go na sepe se se itekanetseng.Go na le dintho le matsadi le diso tse di phunyegileng,Ga di a alafiwa,* ga di a hapiwa e bile ga di a sidilwa ka leokwane.+7 Naga ya lona e kgakgabetse.Metse ya lona e fisitswe ka molelo.Batswakwa ba ja thobo ya naga ya lona lo ntse lo ba lebile.+E ntse jaaka naga e e phaphaletseng e e gapilweng ke batswakwa.+8 Morwadia Siona o tlogetswe jaaka loobo* mo tshimong ya morara,*Jaaka ntlwana mo tshimong ya dikomokomore,*Jaaka motse o o dikologilweng ke masole.+9 Fa Jehofa wa masomosomo a ne a sa re tlogelela bafalodi ba le mmalwa,Re ka bo re ntse jaaka Sodoma,E bile re ka bo re tshwana le Gomora.+10 Lona babusaesi* ba Sodoma, utlwang lefoko la ga Jehofa.+Lona batho ba Gomora, sekegelang molao* wa Modimo wa rona tsebe.+11 Jehofa a re, “Ditlhabelo tsa lona tse dintsi di ntsholegela molemo ka eng?+Ke lapisitswe ke ditlhabelo tsa lona tse di fisiwang tsa diphelefu+ le mafura a diphologolo tse di fepilweng sentle,+E bile ga ke itumedisiwe ke madi+ a dipowana+ le a dikwanyana le a dipodi.+12 Fa lo tla go nkobamela,+Ke mang yo o lo kopilengGore lo gatake malwapa a me?+13 Tlogelang go tlhola lo tlisa ditlhabelo tsa dijo tsa ditlhaka tse di se nang mosola.Maswalo a lona a makgapha mo go nna.+Lo keteka meletlo fa kgwedi e simologa,+ lo bo lo keteka bosabata+ e bile lo rulaganya gore go nne le dikopano.+Mme ga nkitla ke itshokela kopano ya lona e e kgethegileng mme ka fa letlhakoreng le lengwe lo dirisa maatla a maselamose.+14 Ke tlhoile meletlo e lo e ketekang fa kgwedi e simologa le meletlo e mengwe.E fetogile morwalo mo go nna;E ntapisitse.15 Mme fa lo otlolola diatla tsa lona,Ke lo fitlhela matlho a me.+Le fa gone lo rapela gantsintsi,+Ga ke a lo reetsa;+Lo bolaile thata.*+16 Tlhapang, lo iphepafatse;+Tlosang ditiro tsa lona tse di bosula fa pele ga me;Tlogelang go dira bosula.+17 Ithuteng go dira se se molemo, batlang tshiamiso,+Kgalemelang mogateledi,Femelang ditshwanelo tsa khutsana,*Lo bo lo seke kgang ya motlholagadi.”+18 Jehofa a re, “Jaanong tlang, mme re tlhamalatse dilo fa gare ga rona,+Le fa gone maleo a lona a le mahibidu,A tla dirwa masweu fela jaaka kapoko;+Le fa gone a le mahibidu jaaka letsela le le bohibidu jo bo tseneletseng,A tla nna jaaka boboa.19 Fa lo ikemiseditse go reetsa,Lo tla ja dilo tse di molemo tsa naga ya lona.+20 Mme fa lo gana go reetsa e bile lo tlhanoga,Lo tla bolawa ka tšhaka,+Gonne molomo wa ga Jehofa o buile seno.”21 Ruri motse o o ikanyegang+ o fetogile mogwebakammele!+O ne o tletse tshiamiso;+Tshiamo e kile ya bo e nna mo go one,+Mme jaanong go nna babolai.+22 Selefera ya gago e fetogile leswe,+E bile bojalwa* jwa gago bo tlhaolositswe ka metsi.23 Dikgosana tsa gago di tlhogoethata e bile ke ditsala tsa magodu.+Mongwe le mongwe wa bone o rata pipamolomo e bile o batla go newa dimpho.+Ga ba direle dikhutsana* tshiamiso,E bile ga ba ke ba reetsa motlholagadi fa a ikuela.+24 Ka jalo, Morena wa boammaaruri, Jehofa wa masomosomo,Yo o Maatla wa Iseraele, a re:“Go lekane! Ke tla tlosa baganetsi ba me mo go nna,E bile ke tla ipusolosetsa mo babeng ba me.+25 Ke tla go tsholeletsa seatla,Ke tla tlosa leswe mo go wena jaaka fa batho ba gakolosa selefera gore ba ntshe leswe le le mo go yoneE bile ke tla tlosa dilo tsotlhe tse di sa batlegeng mo go wena.+26 Ke tla go naya baatlhodi ba gago gapeLe bagakolodi ba gago jaaka kwa tshimologong.+Morago ga seno o tla bidiwa Motse wa Tshiamo, Motse o o Ikanyegang.+27 Siona o tla gololwa ka tshiamiso,+E bile batho ba gagwe ba ba boang, ba tla gololwa ka tshiamo.28 Batlhanogi le baleofi ba tla robaganngwa botlhe,+E bile ba ba tlogelang Jehofa ba tla fedisiwa.+29 Gonne batho ba tla tlhabiwa ke ditlhong ka ntlha ya ditlhare tse dikgolo tse lo neng lo di eletsa,+E bile lo tla tlontlologa ka ntlha ya ditshingwana* tse lo di tlhophileng.+30 Gonne lo tla nna jaaka setlhare se segolo se se nang le matlhare a a swabang,+Le jaaka tshingwana e e se nang metsi.31 Motho yo o nonofileng o tla nna jaaka leodi,*Le tiro ya gagwe e tla nna jaaka tlhase;Tsoopedi di tla tuka ka nako e le nngwe,Go se na ope yo o ka di timang.”


text:
Ke Mahopo Mmalesiba
Ke nonyane ke tlhakoleile, diphofa ga di ntekane. ke kgwadi ya ngwana Semenya
Thongwana e dibala di morago tsa orakaraketsa molomo, molomo ya shala e thotwana.
Ke Sebopa ga se mele letswa sa mela, letswa se a fufuma. ke tswitshwitshwi ya Ramongwana
Ke sephinya se tlala moedi
Ke Matebele a Matlhako, a Makoro, ke Matsutsa
Ke Makgale ke hlaba tshukudu ya mmadiwawane
Matsutsa wee!!!
A matlhako a makoro
Makotoko wee!!
Ke Tshebutsi a bo phala, tshebutsi makwapeng o a ratega
Ba hlwele, ba mo lokelela difotho tsa maoto le tsa matsogo
Tshebutsi o bethile Mmamanoko a Thengwana,
Kwapa la tshaba le sena mokhwamelo
Ke pataladi a manna nokeng
Mokgohloa dipela le rabaholo
Ke Kemishe a bo kgabo
Matsutsa wee!! Makotoko wee!!
Ke Mothokwa maseboko! tshukudu ya Mmadiwawane!


text:
Botswana pula
Pula ke madi a Botswana. E nale khoute ya ISO 4217 BWP mme gape e bo e kgaoganngwa ka mathebe a le makgolo. Pula o raya "pula" ka Setswana, ka gore pula ga e bonale thata mo Botswana - bogolo jang kwa kgaolong ya Sekaka sa Kalahari ka jalo se nale boleng. Pula o raya "tshegofatso" ka jaana pula e tsewa e le tshegofatso. Thebe o raya "thebe".
Pula ke Madi a a dirisiwang ko lefatsheng la Botswana. Thebe tse lekgolo di dira Pula a le mongwe. Botswana o simolotse go dirisa Pula ka ngwaga wa 1976.
Ditso[fetola | Fetola Motswedi]
Pula e simolotse ka ngwaga wa 1976, go emisetsa ledi la Aferika Borwa la Ranta . Le fa 12% a ile a wela tlase ka Phukwi ngwaga wa 2005, pula e tswelela fela e ntse e le ngwe ya ledi la boleng jo bo kwa godimo mo Aferika.
Dithebe[fetola | Fetola Motswedi]
Ka ngwaga wa 1976, madi a ne a similolwa ka 1, 5, 10, 25 le 50 thebe le 1 pula. 1 thebe o ne a dirilwe ka tshipi ya aluminium , le 5 thebe ka tshipi ya kgotlho mme a mangwe ka tshipi ya kopore. Madi otlhe a ne a le kgolokwe kwa ntleng ga 1 pula yo o neng a le lenyeketshane. Kgotlho, ya madi a 2 thebe e simolotswe ka ngwaga wa 1981, mme ya emisiwa morago ga ngwaga wa 1985. Ka ngwaga wa 1991, kgotlho e e mennweng e ne ya emisetsa 5 thebe, nekele e e mennweng yone e ne ya emisetsa 10, 25 gape le 50 thebe le 1 pula a ne a fetlogela kwa popegong e nyenyane ya, nekele le kgotlho, popego e e lekalekanangya dintlha tse di bosupa.Le e ngwe e e tshwanang ya, nekele le kgotlho ya 2 pula e ne ya simolodisiwa ka ngwaga wa 1994. Ka ngwaga wa 2004, kopana e e ne ya fetogela kwa kgotlhong e e mennweng le popego e ne ya fetolwa. Ka ngwaga wa 1998, mo go lateleng ga go ntshiwa ga 1 le 2 thebe,madi a manye a 5, 10, 25 le 50 thebe a le ntlha tse di bosupa a ne a simololwa, madi a 5 le 25 thebe gape le 10 le 50 thebe a tlogelwa a le kgolokwe. 5 pula yo o dirilweng ka ditshipi tse di farologanyeng o ne a simololwa ka ngwaga wa 2000 a nale tshipi ya kopore fagare mo kgolokweng e e dirilweng ka Aluminium-Nekele-Kgotlho.
Madi a dipampiri[fetola | Fetola Motswedi]
Ka Phatwe a tlhola masome a mabedi le boraro,ngwaga wa 1976,[1] Polokelo ya madi ya Botswana e ne ya simolola madi a dipampiri a 1, 2, 5, le 10 pula; madi a pampiri a 20-pula a latela ka Tlhakolo a tlhola lesome le borataro,ngwaga wa 1978. Madi a dipampiri a 1 le 2 pulaa ne a emisetswa ke madi a ditshipi ka ngwaga wa 1991 le 1994,fa madi a 50 le 100 pula a ne a simololwa ka Phukwi a tlhola masome a mabedi le boferabobedi,ngwaga wa 1990, gape le Phatwe a tlhola masome a mabedi le boraro,ngwaga wa 1993, ka go latelelana.[1] Madi a dipampiri a 5 pula a ne a emisetswa ke a tshipi ka ngwaga wa 2000. Madi a dipampiri a nnete a 1, 2 le 5 pula ne a ntshiwa mo tiriosng ka Phukwi a tlhola ga nngwe ka ngwaga wa 2011.
Madi a masha ka go farologana a ne a simololwa ka Phatwe a tlhola masome a mabedi le boraro ka ngwaga wa 2009,[2] mme e le la ntlha go dirilwe, madi a pampiri a 200-pula.
Metswedi[fetola | Fetola Motswedi]
- ↑ 1.0 1.1 Linzmayer, Owen (2011). "Botswana". The Banknote Book. San Francisco, CA: www.BanknoteNews.com. Retrieved 2011-08-21.
- ↑ Botswana issues new note series, BanknoteNews.com, Retrieved 2011-09-05.


text:
Podi, Ntšwa le Kgomo
Lorato Trok
Marleen Visser
Podi, Ntšwa le Kgomo e ne e ne ditsala tse dikgolo. Ka letsatsi lengwe ba ne ba tsaya loeto ka tekisi.
Erile fa ba goroga mokgweetsi wa tekesi a kopa gore ba duele. Kgomo o ile a duela.
Ntšwa ena o ile a duela go feta, ka gonne a ne a sena madi a a lekaneng.
Fa mokgweetsi a re o fa Ntšwa madi a mannye a gagwe, Podi ena o ne a tshaba ntle le go duela.
Mokgweetsi ka go tenega o ne a tsamaya ntle le go busetsa Ntšwa madi a gagwe.
Ke ntlha eo le gompieno, Ntšwa ka metlha o tabogela koloi. O be a ya go lebelela gore a a ka se bone mokgweetsi o a mo kolotang.
Podi ena ka gale o tshaba modumo wa koloi. O tshaba gore o tla tshwarwa ka a sa duela madi a tekesi.
Kgomo ena ga a tlhomphe dikoloi. O tsaya nako ya gagwe go feta mo tseleleng ka gonne a itse gore o duetse tekesi.
You are free to download, copy, translate or adapt this story and use the illustrations as long as you attribute in the following way:
Podi, Ntšwa le Kgomo
Author - Fabian Wakholi
Translation - Lorato Trok
Illustration - Marleen Visser
Language - Setswana
Level - First sentences
© African Storybook Initiative 2014
Creative Commons: Attribution 4.0
Source www.africanstorybook.org


text:
อ่านการ์ตูน Sekai Ka Kanojou Ka Erabenai แปลไทย
อ่าน Sekai ka Kanojou ka Erabenai, อ่านการ์ตูน Sekai ka Kanojou ka Erabenai, อ่านการ์ตูนออนไลน์ Sekai ka Kanojou ka Erabenai, มังงะ Sekai ka Kanojou ka Erabenai, Sekai ka Kanojou ka Erabenai TH อัพเดทล่าสุด, Sekai ka Kanojou ka Erabenai manga, Sekai ka Kanojou ka Erabenai แปลไทย, Sekai ka Kanojou ka Erabenai ตอนที่ 1 ตอนที่ 2 ตอนที่ 3, Sekai ka Kanojou ka Erabenai ch. 1 ch. 2 ch. 3 4 5 6 7 8 9 10 11 12 13 14 15 16, Sekai ka Kanojou ka Erabenai
ลำดับตอน ทั้งหมด
Sekai ka Kanojou ka Erabenai ตอนที่ 9
2 __year
Sekai ka Kanojou ka Erabenai ตอนที่ 8
2 __year
Sekai ka Kanojou ka Erabenai ตอนที่ 7
2 __year
Sekai ka Kanojou ka Erabenai ตอนที่ 6.5
2 __year


text:
BOTSHELO JWA BOKERESETE
O ka Kgona go Itshokela Maemo a a Thata a Ikonomi
Mo malatsing ano a bofelo, botshelo bo tletse ka mathata a le mantsi. Mathata a tla nna a oketsega fa re ntse re atamela bokhutlo jwa lefatshe leno le le bosula. Ka dinako dingwe, dilo tse re di tlhokang di ka nna tsa tlhaela. (Hab 3:16-18) Ke eng se se ka re thusang go itshokela maemo a a thata a ikonomi? Re tshwanetse go nna re ikanya Jehofa. Jehofa o tla re tlamela ka dilo tse re di tlhokang e bile o re solofetsa gore o tla re tlhokomela.—Ps 37:18, 19; Bah 13:5, 6.
Se o ka se dirang:
-
Kopa Jehofa gore a go kaele, a go fe botlhale e bile a go tshegetse.—Ps 62:8
-
Ikemisetse go amogela tiro e o sa e tlwaelang.—g 1/10 8-9, mabokose
-
Tswelela o bala Lefoko la Modimo letsatsi le letsatsi, nna gone mo dipokanong le kwa bodireding ka metlha
LEBANG BIDIO YA AGA NTLO E E SE KITLANG E PHUTLHAMA—‘KGOTSOFALELA DILO TSA JAANONG,’ LO BO LO ARABA DIPOTSO TSE DI LATELANG:
-
Malapa mangwe a ile a kopana le dikgwetlho dife?
-
Ke eng se se botlhokwa thata mo botshelong?
-
Re ka thusa jang ba ba lebaneng le maemo a a thata a ikonomi?


text:
Mmele Wame Ke Wame
Mele Wame Ke Wame, Lenaneo La Thibelo Kgokgontsho Yabana
Mmele wame ke wame ke Lenaneo le le itebagatseng le go thibela/ go emisa kgokgontsho ya bana.Mo lonaneneong le, go dirisiwa ditshwantsho tse di kgatlhang bana, kgotsa “dipopae”, le dipina .
Go dirilwe jalo go tlhofofatsa go anamisa molaetsa wa thibelo kgokgontsho ya bana, gore le bone batle ba tlhaloganye.
Maduo/ ditlamorago tsa kgokgontsho ya bana mo ngwaneng yoo amegileng le mo setshabeng di dikgolo, jalo thuto ke yone fela e ka thibelang/ femang, le go thusa baba amegileng..
Ke tlhomamisa gore lenaneo le, le nale maduo, ka le setswe le lekeleditswe/ go rutilwe bana baka tshwara dikete dile makgolo a mararo le masome a matlhano, ko Amerika (USA). Jalo, go tsibogela go ruta bana ka go tlhokomela mebele ya bone go ka tlisa maduo a a, amogelesegang.
Molemo wa lenaneo le ke gore, le dirilwe ka tsela ee bulegileng, go tlhofofatsa puisano ka dikgang tsa kgokgontsho le bana, le gore mongwe le mongwe yoo nang le keletso ya go ruta bana ka kgang e, e ka nna: morutabana, mma boipelego, motsadi, kana ope fela moitlhaopi a kgone go dira jalo.
O buisana jang le bana ka dikgang tsa kgokgontsho
Batsadi ka bontsi, ga ba rate go bua ka dikgang tsa kgokgontsho le bana. Jalo dipina tsedi kgatlhisang tse, di tla fa batho sabaka sa go ruta le go tsalana le bana.
Goreng Dipina/ Mmino?
Mmino ke tsela ee kgethegileng ebile e siame thata go ruta bana, ka gago motlhofo ba ka lebala molaetsa. Ke dumela gore le gompieno bagolo ba santse ba ka gakologelwa dipina tse baneng ba diopela mo bonnyenyaneng jwa bone. E bile thuto e e tla nna mosola le mo bokamosong jwa bone.
.
Tshekatsheko ee dirilweng, e akaretsa bana, ebile e dirwa ka mmino, ka go supagetse, fa mmino o na le seabe sese golo mogo rotloetseng kafa motho/ngwana a itebang ka teng,le go tsholetsa serite sa gagwe.
*The Power Of Music - University of London
“Lenaneo Le, Le Dirisiwa Jang”?
Dira gore lo kgathise -
Dipina tse, di monate ebile dia kgatlhisa, ka go dirisitswe ditshwantsho “dipopae”, ka ketelopele ya motshameki wa leina la “CYNTHIE”.
“O tshwanetse wa opela, wa bina le Cynthie gore, bana ba utlwe mafoko le molaetsa gore ba seka ba lebala.”
dira gore go nne motlhofo -
Gago botlhokwa go ruta bana, phetelela ka kgokgontsho, ba rute ka go balekanyetsa.
Ba tshwanetse goitse gore/ melawana:
1. Gagoope yoo tshwanetseng go go tlhokofatsa.
2. Gagoope yoo tshwanetseng go tshwara dikarolo tsa gago tsa bong.
3. Gagoope yoo tshwanetseng go tsaa ditshwantsho/ dinepe tsa dikarolo tsa gago tsa bong.
4. Ga ona le mathata, bolelela mogolo yoo moratang.
5. O seka wa didimala fa gona le mongwe yoo tshwarang dikarolo tsa gago tsa bong.
6. Bolelela mongwe ga o kgokgontshwa ke bangwe.
Dira Gore Go Nne Le Boleng/ Mosola -
Moono/ kgang kgolo ke gore bana ba ithatate, le gore ba ikutlwele ba babasegile go bua, fa bana le bothata.
Go ka nna molemo gore, morago ga thuto nngwe le nngwe bana ba, tshwantshe se ba se tlhalogantseng, ba bue, kgotsa ba kwale ka sepe se sesa ba jeseng monate.
Ntlha ya botlhokwa ke gore, dira gore bana ba bine, ba opele. Mo go ka dira gore ba gololesege ebile batsee karolo.
Mmele Wame
Ke Wame
Translations : Oageletse Bansan Keatholetswe (Ambassador for Botswana)
Written and Animated by: Chrissy Sykes © 2017


text:
KGAOLO YA LESOMESUPA
Atamela Modimo ka Thapelo
Ke ka ntlha yang fa re tshwanetse go rapela Modimo?
Re tshwanetse go dira eng gore Modimo a utlwe dithapelo tsa rona?
Modimo o araba jang dithapelo tsa rona?
1, 2. Ke ka ntlha yang fa re tshwanetse go leba thapelo e le tshiamelo e kgolo, mme ke ka ntlha yang fa re tshwanetse go itse se Baebele e se rutang ka yone?
LEFATSHE le lennye tota fa le bapisiwa le lebopo lotlhe. Tota e bile, mo go Jehofa, e leng “Modiri wa legodimo le lefatshe,” ditšhaba tsa batho di tshwana fela le lerothodi la metsi a a tswang mo kgamelong. (Pesalema 115:15; Isaia 40:15) Le fa go ntse jalo Baebele ya re: “Jehofa o gaufi le botlhe ba ba mmitsang, le botlhe ba ba mmitsang ka boammaaruri. O tla diragatsa keletso ya ba ba mmoifang, e bile o tla utlwa go goa ga bone ba kopa thuso.” (Pesalema 145:18, 19) A ko o akanye fela gore seo se kaya eng! Mmopi mothatayotlhe o gaufi le rona mme o tla re utlwa fa re ‘mmitsa ka boammaaruri.’ Seo, ke tshiamelo e e seng kana ka sepe!
2 Le fa go ntse jalo, fa re batla gore Jehofa a reetse dithapelo tsa rona, re tshwanetse go mo rapela ka tsela e a e amogelang. Re tla dira seno jang fa re sa tlhaloganye se Baebele e se rutang ka thapelo? Go botlhokwa gore re itse se Dikwalo di se buang ka kgang eno, ka gonne thapelo e re thusa go atamalana le Jehofa.
KE KA NTLHA YANG FA RE TSHWANETSE GO RAPELA JEHOFA?
3. Lebaka lengwe le le botlhokwa la go bo re tshwanetse go rapela Jehofa ke lefe?
3 Lebaka lengwe le le botlhokwa la go bo re tshwanetse go rapela Jehofa ke ka gonne o re kgothaletsa go dira jalo. Lefoko la gagwe le re kgothatsa jaana: “Lo se ka lwa tlhobaela ka sepe, mme mo go sengwe le sengwe ka thapelo le mokokotlelo mmogo le go ntshiwa ga ditebogo a dikopo tsa lona di itsisiwe Modimo; mme kagiso ya Modimo e e gaisang kakanyo yotlhe e tla disa dipelo tsa lona le maatla a lona a mogopolo ka Keresete Jesu.” (Bafilipi 4:6, 7) Eleruri, ga re kitla re batla go tlhokomologa thulaganyo eno ya bopelonomi e re e diretsweng ke Mmusi yo Mogolo wa lobopo!
4. Go rapela Jehofa ka metlha go nonotsha jang kamano ya rona le ene?
4 Lebaka le lengwe la go rapela ke gore go rapela Jehofa ka metlha ke tsela e re ka nonotshang kamano ya rona le ene ka yone. Batho ba e leng ditsala tsa boammaaruri ga ba buisane fa fela mongwe wa bone a tlhoka sengwe mo go yo mongwe. Go na le moo, ditsala tse di ratanang di a kgatlhegelana, mme botsala jwa bone bo a nonofa fa ba ntse ba bulelana mafatlha, ba tlotla ka dilo tse di ba tshwenyang le go tlhalosetsana maikutlo a bone. Go ntse fela jalo le ka kamano ya rona le Jehofa Modimo. Buka eno e go thusitse go ithuta go le gontsi ka se Baebele e se rutang ka Jehofa, botho jwa gagwe le ka maikaelelo a gagwe. O mo itse sentle jaaka motho wa mmatota. Thapelo e go naya tshono ya gore o bulele Rraago wa selegodimo mafatlha. Fa o dira jalo, seno se dira gore o atamalane gaufi le Jehofa.—Jakobe 4:8.
GO LEBELETSWE ENG MO GO RONA?
5. Ke eng se se bontshang gore Jehofa ga a reetse dithapelo tsotlhe?
5 A Jehofa o reetsa dithapelo tsotlhe? Ela tlhoko gore o ne a raya Baiseraele ba batsuolodi a reng mo metlheng ya ga moporofeti Isaia: “Le fa lo dira dithapelo tse dintsi, ga ke a reetsa; diatla tsa lona di tletse tshololo ya madi.” (Isaia 1:15) Ka jalo, go na le dilo dingwe tse re ka nnang ra di dira tse di ka dirang gore Modimo a se ka a reetsa dithapelo tsa rona. Ka jalo, gore Modimo a utlwe dithapelo tsa rona a bo a di arabe, go na le dilo dingwe tse go lebeletsweng gore re di dire.
6. Gore Modimo a reetse dithapelo tsa rona, selo sa konokono se go lebeletsweng gore re se dire ke sefe, mme re ka se dira jang?
6 Selo sa konokono se se lebeletsweng mo go rona ke gore re bontshe tumelo. (Mareko 11:24) Moaposetoloi Paulo o ne a kwala jaana: “Kwantle ga tumelo ga go kgonege go . . . itumedisa [Modimo] sentle, gonne yo o atamelang Modimo o tshwanetse go dumela gore o gone le gore o nna moduedi wa ba ba mmatlang ka tlhoafalo.” (Bahebera 11:6) Go nna le tumelo ya boammaaruri ga go reye fela go itse gore Modimo o teng le gore o utlwa dithapelo tsa rona a bo a di araba. Re supa tumelo ka ditiro. Tsela e re tshelang ka yone letsatsi le letsatsi e tshwanetse go bontsha sentle gore re na le tumelo.—Jakobe 2:26.
7. (a) Ke ka ntlha yang fa re tshwanetse go bontsha tlotlo fa re bua le Jehofa ka thapelo? (b) Fa re rapela Modimo, re ka bontsha jang gore re ikokobeditse le gore re bua le ene go tswa pelong?
7 Gape, Jehofa o lebeletse gore ba ba buang le ene ka thapelo ba dire jalo ka boikokobetso le go tswa pelong. A ga re a tshwanela go ikokobetsa fa re bua le Jehofa? Fa batho ba na le tshono ya go bua le kgosi kgotsa poresidente, gantsi ba bua le ene ka boikokobetso, ba bontsha gore ba tlotla boemo jwa gagwe jo bo kwa godimo. A bo re tshwanetse go ikokobetsa thata jang ne fa re bua le Jehofa! (Pesalema 138:6) Tota e bile, ke ene “Modimo Mothatayotlhe.” (Genesise 17:1) Fa re rapela Modimo, mokgwa o re buang le ene ka one o tshwanetse go bontsha gore ka boikokobetso re lemoga boemo jwa rona fa bo bapisiwa le jwa gagwe. Boikokobetso jo bo ntseng jalo bo tla re tlhotlheletsa gore gape re mo rapele go tswa pelong, dithapelo tsa rona e se seomodiro fela, re boaboeletsa mafoko a le mangwe fela mo go tsone.—Mathaio 6:7, 8.
8. Re ka dira dilo jang tumalanong le dithapelo tsa rona?
8 Selo se sengwe gape se se lebeletsweng mo go rona gore Modimo a utlwe dithapelo tsa rona ke go dira dilo tumalanong le dithapelo tseo. Jehofa o lebeletse gore re lwele go dira dilo tumalanong le dithapelo tsa rona. Ka sekai, fa re rapela re re “Re fe gompieno senkgwe sa rona sa letsatsi leno,” re tshwanetse go dira ka natla mo tirong le fa e le efe e re e dirang. (Mathaio 6:11; 2 Bathesalonika 3:10) Fa re rapelela thuso ya gore re kgone go fenya bokoa bongwe jo re nang le jone, re tshwanetse go nna kelotlhoko gore re tswe mo maemong lefa e le afe a a ka re gogelang mo thaelong. (Bakolosa 3:5) Mo godimo ga dilo tseno tse go lebeletsweng gore re di dire, go na le dipotso dingwe ka thapelo tse re tshwanetseng go di araba.
GO ARABA DIPOTSO DINGWE KA THAPELO
9. Re tshwanetse go rapela mang, mme re tsena ka mang?
9 Re tshwanetse go rapela mang? Jesu o ne a ruta balatedi ba gagwe go rapela “Rraarona yo o kwa magodimong.” (Mathaio 6:9) Seno se raya gore re tshwanetse go rapela Jehofa Modimo fela. Le fa go ntse jalo, Jehofa o batla gore re tlotle boemo jwa Morwawe yo o tsetsweng a le esi e bong Jesu Keresete. Jaaka re ithutile mo Kgaolong ya 5, Jesu o ne a romelwa mo lefatsheng gore a tle go nna thekololo gore a re golole mo boleong le mo losong. (Johane 3:16; Baroma 5:12) Ke Moperesiti yo Mogolo yo o tlhomilweng e bile gape ke Moatlhodi. (Johane 5:22; Bahebera 6:20) Ka jalo, Dikwalo di re laela gore re rapele ka Jesu. Ene ka boene o ne a re: “Ke nna tsela le boammaaruri le botshelo. Ga go na ope yo o tlang kwa go Rara fa e se ka nna.” (Johane 14:6) Gore dithapelo tsa rona di utlwiwe, re tshwanetse go rapela Jehofa fela mme re tsena ka Morwawe.
10. Ke ka ntlha yang fa go sa lebelelwa gore re eme ka mokgwa mongwe o o kgethegileng fa re rapela?
10 A re tshwanetse go ema ka mokgwa mongwe o o kgethegileng fa re rapela? Nnyaa. Jehofa ga a lebelela gore diatla tsa rona kgotsa mmele wa rona o nne ka tsela nngwe e e kgethegileng fa re rapela. Baebele e ruta gore go siame go ema ka tsela le fa e ka nna efe fela fa re rapela. Seno se akaretsa go nna, go inama, go khubama le go ema. (1 Ditiragalo 17:16; Nehemia 8:6; Daniele 6:10; Mareko 11:25) Selo se tota se leng botlhokwa ke boemo jwa pelo ya rona, e seng go ema ka tsela nngwe e e kgethegileng e e tla bonwang ke ba bangwe. Tota e bile, re ka nna ra rapelela mo pelong gongwe le gongwe fela kwa re leng teng fa re ntse re dira ditiro tsa rona tsa letsatsi le letsatsi kgotsa fa re lebane le maemo mangwe a tshoganyetso. Jehofa o utlwa dithapelo tse di ntseng jalo le fa ba re nang le bone ba ka tswa ba sa lemoge gore re ntse re rapela.—Nehemia 2:1-6.
11. Ke dilo dife tsa botho tse go tshwanelang gore re ka rapela ka tsone?
11 Ke eng se re ka se rapelelang? Baebele e tlhalosa jaana: “Go sa kgathalesege gore ke eng se re se kopang kafa thatong ya gagwe, [Jehofa] o a re utlwa.” (1 Johane 5:14) Ka jalo, re ka rapelela sengwe le sengwe fela se se dumalanang le thato ya Modimo. A Modimo o a rata fa re mo rapela ka mathata a rona a botho? Ee! Go rapela Jehofa go ka tshwana fela le go buisana le tsala nngwe ya rona e re atamalaneng thata le yone. Re ka kgona go bua le Modimo re phothulogile, ‘re tshololela pelo ya rona’ fa pele ga gagwe. (Pesalema 62:8) Go molemo gore re kope moya o o boitshepo, ka gonne o tla re thusa go dira se se siameng. (Luke 11:13) Gape, re ka mo kopa gore a re kaele gore re kgone go dira ditshwetso tse di siameng le gore a re neye nonofo ya gore re kgone go lebana le maemo mangwe a a boima. (Jakobe 1:5) Fa re leofile, re tshwanetse go kopa boitshwarelo ka setlhabelo sa ga Keresete. (Baefeso 1:3, 7) Gone ke boammaaruri gore ga re a tshwanela go rapela fela ka dilo tsa rona tsa botho. Re tshwanetse go dira gore dithapelo tsa rona di akaretse le batho ba bangwe—ba malapa a rona le badumedi ka rona.—Ditiro 12:5; Bakolosa 4:12.
12. Re ka dira jang gore dilo tse di amanang le Rraarona wa selegodimo e nne tsone di tlang pele mo dithapelong tsa rona?
12 Dilo tse di amanang le Jehofa Modimo di tshwanetse go tla pele mo dithapelong tsa rona. Re na le mabaka a a utlwalang a go mmaka go tswa pelong le go mo lebogela dilo tsotlhe tse di molemo tse a re direlang tsone. (1 Ditiragalo 29:10-13) Mo thapelong ya sekao, e e kwadilweng mo go Mathaio 6:9-13, Jesu o ne a re ruta go rapelela gore leina la Modimo le itshepisiwe, ke go re, le tsewe le le boitshepo. Morago ga moo a re re rapelele gore Bogosi jwa Modimo bo tle le gore thato ya gagwe e dirwe mo lefatsheng jaaka kwa legodimong. Fa Jesu a sena go umaka dilo tse di botlhokwa tseno tse di amanang le Jehofa, ke gone jaanong a simololang go umaka mathata a botho. Ka tsela e e tshwanang, fa re dira gore Modimo a tle pele mo dithapelong tsa rona, re a bo re bontsha gore ga re tshwenyege fela ka dilo tse di re amang.
13. Dikwalo di supa eng ka boleele jwa dithapelo tse Modimo a di amogelang?
13 Dithapelo tsa rona di tshwanetse go nna boleele jo bo kae? Baebele ga e tlhalose gore dithapelo tsa rona tsa botho kgotsa tse di rapelwang phatlalatsa di tshwanetse go nna boleele jo bo kae. E ka nna ya nna thapelo e khutshwane pele go jewa kgotsa thapelo e telele e mo go yone motho a bolelelang Jehofa mathata otlhe a gagwe. (1 Samuele 1:12, 15) Le fa go ntse jalo, Jesu o ile a kgala batho ba ba itirang jaaka e kete ke basiami ba ba neng ba rapela dithapelo tse di telele ba batla gore ba bonwe ke batho. (Luke 20:46, 47) Dithapelo tse di ntseng jalo ga di kgatlhe Jehofa. Se se botlhokwa ke gore re rapele go tswa pelong. Ka jalo, dithapelo tse Modimo a di amogelang di ka nna ditelele kgotsa tsa nna dikhutshwane go ikaegile ka maemo le gore go rapelelwa eng.
14. Baebele e raya jang fa e re re ‘rapele re sa kgaotse,’ mme ke eng se se re kgothatsang mo ntlheng eno?
14 Re tshwanetse go rapela gantsi go le kana kang? Baebele e re kgothaletsa gore re ‘rapele re sa kgaotse,’ ‘re nnele ruri mo thapelong.’ (Mathaio 26:41; Baroma 12:12; 1 Bathesalonika 5:17) Nnyaa, mafoko ano ga a reye gore re fetse letsatsi lotlhe re ntse re rapela Jehofa. Go na le moo, Baebele e re kgothaletsa gore re rapele ka metlha, re se ka ra kgaotsa go lebogela Jehofa dilo tse di molemo tse a re direlang tsone re bo re mo kope gore a re kaele, a re gomotse le go re nonotsha. A ga go kgothatse go itse gore Jehofa ga a laela gore dithapelo tsa rona di tshwanetse go nna boleele jo bo kae kgotsa gore re mo rapele gantsi go le kana kang? Fa e le gore tota re anaanela tshiamelo eno ya thapelo, re tla bona ditshono di le dintsi tsa go rapela Rraarona wa selegodimo.
15. Ke ka ntlha yang fa re tshwanetse go re “Amen” kwa bokhutlong jwa thapelo ya botho kgotsa thapelo e e rapelwang phatlalatsa?
15 Ke ka ntlha yang fa re tshwanetse go re “Amen” kwa bokhutlong jwa thapelo? Lefoko “amen” le raya gore “ke boammaaruri,” kgotsa “a go nne jalo.” Dikai dingwe mo Dikwalong di bontsha gore re tshwanetse go re “Amen” kwa bokhutlong jwa dithapelo tsa rona tsa botho kgotsa mo dithapelong tse di rapelwang phatlalatsa. (1 Ditiragalo 16:36; Pesalema 41:13) Fa re re “Amen” kwa bokhutlong jwa thapelo ya rona, re a bo re bontsha gore mafoko a re neng re a bua e ne e le a a tswang pelong. Fa re re “Amen”—mo pelong kgotsa re buela kwa ntle—kwa bokhutlong jwa thapelo e e rapelwang phatlalatsa, re a bo re bontsha gore re dumalana le se se neng se buiwa.—1 Bakorintha 14:16.
KAFA MODIMO A ARABANG DITHAPELO TSA RONA KA GONE
16. Re ka nna le tsholofelo efe ka thapelo?
16 A tota Jehofa o araba dithapelo? Ee, o a di araba! Re na le mabaka a a utlwalang a go nna le tsholofelo ya gore “Moutlwi wa thapelo” o araba dithapelo tse di tswang pelong tsa dimilionemilione tsa batho. (Pesalema 65:2) Jehofa a ka araba dithapelo tsa rona ka ditsela tse di farologaneng.
17. Ke ka ntlha yang fa go ka twe Modimo o dirisa baengele ba gagwe le batlhanka ba gagwe ba ba mo lefatsheng go araba dithapelo tsa rona?
17 Jehofa o araba dithapelo ka go dirisa baengele le batlhanka ba gagwe ba ba mo lefatsheng. (Bahebera 1:13, 14) Go na le maitemogelo a le mantsi a batho ba ba neng ba rapela Modimo gore a ba thuse go tlhaloganya Baebele mme ka bonako morago ga moo ba bo ba etelwa ke mongwe wa batlhanka ba ga Jehofa. Maitemogelo a a ntseng jalo a re naya bosupi jwa gore baengele ba kaela tiro ya go rera ka Bogosi. (Tshenolo 14:6) Jehofa a ka nna a araba dithapelo tsa rona tsa go kopa thuso, ka go tlhotlheletsa Mokeresete mongwe gore a re thuse.—Diane 12:25; Jakobe 2:16.
18. Jehofa o dirisa jang moya wa gagwe o o boitshepo le Lefoko la gagwe go araba dithapelo tsa batlhanka ba gagwe?
18 Gape, Jehofa Modimo o dirisa moya wa gagwe o o boitshepo le Lefoko la gagwe e leng Baebele, go araba dithapelo tsa batlhanka ba gagwe. Dithapelo tsa rona tse mo go tsone re mo kopang gore a re thuse go lebana le diteko, a ka nna a di araba ka go re kaela le go re nonotsha ka moya wa gagwe o o boitshepo. (2 Bakorintha 4:7) Gantsi fa re rapela Jehofa gore a re kaele, o araba dithapelo tsa rona ka go dira gore re bone thuso ya gagwe mo Baebeleng, gore re kgone go dira ditshwetso tse di siameng. Fa re ntse re ithuta Baebele re le nosi kgotsa re bala dikgatiso dingwe tsa Bokeresete tse di tshwanang le buka eno, re ka nna ra kopana le ditemana dingwe tse di ka re thusang. Fa re le kwa dipokanong tsa Bokeresete, go ka direga gore go tlotliwe ka dintlha dingwe tsa Dikwalo kgotsa go ka direga gore mogolwane mongwe yo o amegang mo phuthegong, a bue sengwe se se ka re thusang.—Bagalatia 6:1.
19. Re tshwanetse go gakologelwa eng fa ka dinako tse dingwe go lebega e kete dithapelo tsa rona ga di arabiwe?
19 Fa go lebega e kete Jehofa o diega go araba dithapelo tsa rona, seno ga se reye gore gongwe ke ka go bo a sa kgone go di araba. Go na le moo, re tshwanetse go gakologelwa gore Jehofa o araba dithapelo go ya ka thato ya gagwe le ka nako ya gagwe. O itse se re se tlhokang e bile o itse kafa a ka re tlhokomelang ka gone go feta kafa rona re itseng ka gone. Gantsi o re letla gore re ‘nne re kope, re nne re senke re bo re nne re kokote.’ (Luke 11: 5-10) Go kgaratlha ka tsela e e ntseng jalo go bontsha Modimo gore re mo kopa ka tlhoafalo le gore tumelo ya rona ke ya boammaaruri. Mo godimo ga moo, Jehofa a ka nna a araba dithapelo tsa rona ka tsela e re ka nnang ra se ka ra e lemoga. Ka sekai, a ka nna a araba thapelo ya rona ya go kopa thuso mo tekong nngwe, e seng ka go tlosa bothata jo re nang le jone, mme ka go re naya nonofo ya gore re kgone go bo itshokela.—Bafilipi 4:13.
20. Ke ka ntlha yang fa re tshwanetse go dirisa tshiamelo e e molemolemo ya thapelo ka tsela e e siameng?
20 A bo re leboga jang ne go bo Mmopi wa lebopo le legolo leno a le gaufi le botlhe ba ba mmitsang ka thapelo ka tsela e e tshwanetseng! (Pesalema 145:18) E kete re ka dirisa tshiamelo e e molemolemo eno ya thapelo ka tsela e e siameng. Fa re dira jalo, re tla nna le tsholofelo e e itumedisang ya go atamalana gaufi thata le Jehofa, Moutlwi wa thapelo.


text:
Mele Wame Ke Wame
Lenaneo La Thibelo Kgokgontsho Yabana
Dipotso Tse Di Atleng Di Botswe Ke Bana
Potso: KE ENG BATHO BA GOBATSA BANA?
Karabo: Batho bangwe bane ba kgokgontshiwa ba sale bana, jalo ba fitlhelwe le bone e nna bakgokgontshi.-Ba bangwe bana le bothata jwa nno tagi phetelela, diritibatsi le kutlobothoko e ntsi, ke tsone dingwe tsa dilo tse dika bakang gore ba kgokgontshe bana. Itse gore go bosula go lematsa bana ka tsela epe fela, jalo o tshwanetse wa bolela ga o lemadiwa gore otle o bone thuso.
Potso: KE ENG BATHO BA PHORA PHORA BANA?
Karabo: Karabo e katswa e ntse ele gore batho ba, ba kile ba lemadiwa bale ba botlana, gonne bontsi ba dithithomiso di supa jalo, ke ka moo ba lematsang bana. Jalo ba tlhoka thuso le bone gore batle ba fiwe kalafi ee tshwanetseng, gore ba emise go lematsa bana.
Potso: KE DIRA JANG FA GO SENA OPE YOO NTUMELANG?
Karabo: Ga go sena ope yoo go dumelang, se ineele, tswelela o bua go fitlhela mongwe a kgathala a go reetsa.
Potso: GO TLAA DIRAGALA ENG, MORAGO GA KE BOLELA?
Karabo: Bagolo ba tlaa itsese ba molao gore, o a lemadiwa. Morago ba buisane mme, ba tsee tshwetso ya gore o nne ko o babalesegileng teng.
Potso: KE DIRE JANG FA KE KARE NNYAA!!MME BA BO BA SA EMISE?
Karabo: Goa/kua thata gore mongwe a utlwe a go thuse, fa ele gore ga ore Nnyaa, ba tswelela fela. Kana o tlaa bolelela mongwe ga o setse o bona o babalesegile.
Potso: KE DIRE JANG GA BA KARE BA TLAA NKGOBATSA KANA BA GOBATSA OPE WA BA LWAPA LAME GA NKA BOLELA?
Karabo: Bakgokgontshi ga ba rate go buiwa ka se ba se dirang, jalo baka go tshosetsa gore o seka wa bua. O tshwanetse wa nna pelokgale, o seka wa tshaba go bua.
Potso: KE DIRA JANG, GA ELE GORE KE KGOKGONTSHIWA KE NKGONNE?
Karabo: Bolelela batsadi, kgotsa mongwe yo mogolwane yoo motshepang fa ele gore batsadi ga ba dumele, kgotsa ga ba reetse.
Potso: A BA TLAA TENEGA GAKE BOLELA?
Karabo: Ba ka nna ba tenega, mme lefa gontse jalo o tshwanetse wa bolela gore mokgokgontshi atle a emise.
Translations : Oageletse Bansan Keatholetswe (Ambassador for Botswana)
Written and Animated by: Chrissy Sykes © 2019


text:
Kgololesego
Fa kgololesego go nna e le: Didimala wena !
Ke na le sengwe se ke batlang go se bua.
Fa kgololesego go nna e le: Wena mo kgolegelong, re tle re kgone
Go phela kwa ntle ga poifo
Ka o sa tshwane le ba bangwe ka ditiro le pheletso ya tsone
Fa kgololesego go nna e le: go ka tlhabelwa le go dikelwa ke letsatsi
Le pote le golegilwe ke tsotlhe tsa gompieno
Mme le ganelwe go nna lone ka bolone
Fa kololesego go nna e le: go lotlela mabati
O itsisiwe mo theeveng ya gago kwa ntle ga pateletso
Tsotlhe tse di bolokegileng motsanengthoko wa gago
Fa kgololesego go nna e le: go tlhola ke robetse ka tsisibalo
Ka ba bangwe ba amogilwe maleme
Ka boomo
Fa kgololesego go nna e le: Go ka ja se ke se lakatsang
Mme ka phuthela matlapi ka kuranta
Mo go sa buiweng sepe ka ga mmopamo
Fa kgololesego go nna e le : Go sa itse se se nkgolotseng
Se ntshware ke golotswe
Mme se ntlame ke gololesegile letsatsi le letsatsi
Fa kgololesego go nna e le: Go letela ba bangwe
Go ka nkgolola mo dipoifong
Tse ke di beileng mo pelong ya me
Fa kgololesego e ntlamile dikakanyo
Fa e foka go ntsenelela mo moweng
Ya mpota mo matlhakoreng otlhe
Mme ka palelwa ke go e lemoga
Fa nka timelwa ke kgololesego
Mo dikakanyong tsa me
Ke sa e tlhaloganye
Fa kgololesego go nna gompieno
Go lebega e le selo se se tlwaelegileng
Nna ke sa itse go tewang
Kgololesego go nna e le tlhogo ya ledi kwa godimo
Go wena e le tlhogo kwa tlase
E tlabo e le selo se se itaolang se fokelwang go gotlhe
Mme go gongwe nka letlelwa lebaka
La go go abela sengwe sa kgololesego ya me
Re utlwane nako e ntse e gatela pele
Ka potlako kgotsa ka go diega
Kgololesego ya me e se ka ya nkhupetsa
Ohoo ! Nkgolole mo go yone
Marion Bloem
Tswana translation by Nols Swanepoel


text:
DINTLHA TSE DI OKETSEGILENG
Boammaaruri ka Rara, Morwa le Moya o o Boitshepo
BATHO ba ba dumelang thuto ya Tharonngwe ba bolela gore Modimo ke batho ba le bararo—Rara, Morwa le Moya o o Boitshepo. Ba bolela gore batho ba bararo bano ba a lekana, mongwe le mongwe wa bone ke mothata yotlhe e bile ka boraro jwa bone ga ba na tshimologo. Ka jalo, go ya ka thuto eno ya Tharonngwe, Rara ke Modimo, Morwa ke Modimo le Moya o o Boitshepo ke Modimo, mme Modimo a ntse a le mongwe fela.
Batho ba le bantsi ba ba dumelang Tharonngwe ba tlhalosa gore ga ba kgone go tlhalosa thuto eno. Le fa go ntse jalo, ba ka nna ba bo ba dumela gore gone e a rutwa mo Baebeleng. Le fa go ntse jalo, go botlhokwa go ela tlhoko gore lefoko “Tharonngwe” ga le tlhage gotlhelele mo Baebeleng. A mme kgopolo ya Tharonngwe yone e teng mo Baebeleng? Go araba potso eno, mma re lebe temana e batho ba ba dumelang thuto eno ya Tharonngwe ba ratang go e nopola go leka go tshegetsa kgopolo eno.
“LEFOKO E NE E LE MODIMO”
Johane 1:1 e tlhalosa jaana: “E rile mo tshimologong Lefoko a bo a ntse a le yo, mme Lefoko a bo a ntse a na le Modimo, mme Lefoko ya bo e le ene Modimo.” (Baebele e e Boitshepo) Moragonyana mo go yone kgaolo eno, moaposetoloi Johane o bontsha sentle gore “Lefoko” yono ke Jesu. (Johane 1:14) Le fa go ntse jalo, e re ka Lefoko a bidiwa Modimo, bangwe ba swetsa ka go re, Morwa le Rara ba tshwanetse ba bo ba le karolo ya Modimo a le mongwe fela.
Gakologelwa gore temana eno ya Baebele e simolotse pele e kwadilwe ka Segerika. Moragonyana, baranodi ba ile ba ranolela mokwalo wa Segerika mo dipuong tse dingwe. Le fa go ntse jalo, baranodi ba le bantsi ba Baebele ga ba ka ba dirisa polelo e e reng “Lefoko e ne e le Modimo.” Ka ntlha yang? Morago ga go sekaseka Segerika sa Baebele, baranodi bano ba ile ba konela ka gore polelo e e reng “Lefoko e ne e le Modimo” e tshwanetse go ranolwa ka tsela e e farologaneng. Jang? Leba dikai di le mmalwa tse di latelang: “Logos [Lefoko] e ne e le motho wa bomodimo.” (A New Translation of the Bible) “Lefoko e ne e le modimo.” (The New Testament in an Improved Version) “Lefoko o ne a na le Modimo e bile a tshwana le ene.” (The Translator’s New Testament ) Go ya ka dithanolo tseno, Lefoko ga se Modimo ka boene. * Go na le moo, ka ntlha ya boemo jwa gagwe jo bo fetang jwa dibopiwa tsotlhe tse dingwe tsa ga Jehofa, Lefoko o bidiwa “modimo.” Mo kgannyeng eno, lefoko “modimo” le kaya “yo o nonofileng.”
BATLA DINTLHA TSE DI OKETSEGILENG
Batho ba le bantsi ga ba itse Segerika sa Baebele. Ka jalo, o ka itse jang gore tota moaposetoloi Johane o ne a raya goreng? Akanya ka sekai seno: Morutabana kwa sekolong o tlhalosetsa baithuti thuto nngwe e e rileng. Morago ga moo, baithuti ba e tlhaloganya ka ditsela tse di sa tshwaneng. Baithuti bano ba ka rarabolola bothata joo jang? Ba ka nna ba kopa morutabana gore a ba neye tshedimosetso e e oketsegileng. Ga go pelaelo gore go batla dintlha tse di oketsegileng go tla ba thusa go e tlhaloganya botoka. Ka tsela e e tshwanang, gore re tlhaloganye bokao jwa Johane 1:1, o ka leba mo Efangeleng ya ga Johane go bona tshedimosetso e e oketsegileng ka boemo jwa ga Jesu. Go ithuta dintlha tse di oketsegileng mo kgannyeng eno go tla go thusa gore o bone karabo e e siameng.
Ka sekai, ela tlhoko gore Johane o kwala gape a reng mo kgaolong 1, temana ya 18: “Ga go na motho ope yo o kileng a bona Modimo [Mothatayotlhe] ka nako epe.” Le fa go ntse jalo, batho ba bone Jesu, e leng Morwa, ka gonne Johane a re: “Lefoko [Jesu] a tla a nna nama, mme a aga mo go rona, mme ra bona kgalalelo ya gagwe.” (Johane 1:14, Baebele e e Boitshepo) Ka jalo, go ka tla jang gore Morwa a nne karolo ya Modimo Mothatayotlhe? Gape, Johane o tlhalosa gore Lefoko o ne “a na le Modimo.” Motho a ka nna le motho yo mongwe jang mme gape a ntse a le ene motho yoo? Gape, jaaka go kwadilwe mo go Johane 17:3, Jesu o dira pharologanyo e e bonalang sentle fa gare ga gagwe le Rraagwe wa selegodimo. O bitsa Rraagwe a re ke “Modimo yo o esi wa boammaaruri.” Mme go ela kwa bokhutlong jwa Efangele ya gagwe, Johane o sobokanya kgang eno ka go re: “Tseno di kwadilwe gore lo tle lo dumele gore Jesu ke Keresete Morwa Modimo.” (Johane 20:31) Ela tlhoko gore Jesu o bidiwa Morwa Modimo, e seng Modimo. Tshedimosetso e e oketsegileng eno e e leng mo Efangeleng ya ga Johane e bontsha kafa Johane 1:1 e tshwanetseng go tlhaloganngwa ka gone. Jesu, e leng Lefoko, ke “modimo” ka tlhaloganyo ya gore o na le boemo jo bo kwa godimo mme ga bo lekane le jwa Modimo Mothatayotlhe.
SEKASEKA DINTLHA GO BONA GORE A DI BOAMMAARURI
Akanya gape ka sekai sa morutabana kwa sekolong le baithuti ba gagwe. A re tseye gore go na le bangwe ba ba sa ntseng ba na le dipelaelo, le fa ba sena go utlwa dintlha tse dingwe gape tse morutabana a neng a di dirisa go ba tlhalosetsa. Ke eng se ba ka se dirang? Ba ka kopa morutabana yo mongwe gore a ba tlhalosetse kgang eno go ya pele. Fa morutabana wa bobedi a tlhalosa thuto eo ka tsela e wa ntlha a e tlhalositseng ka yone, baithuti ba le bantsi ba ka nna ba simolola go tlhatswega pelo. Ka tsela e e tshwanang, fa e le gore ga o tlhomamisege ka se mokwadi wa Baebele e bong Johane a neng a se bua fa a tlhalosa tsela e Jesu le Modimo Mothatayotlhe ba amanang ka yone, o ka nna wa bala buka ya mokwadi yo mongwe gape wa Baebele go bona dintlha tse di oketsegileng. Ka sekai, ela tlhoko gore Mathaio o ne a kwala a reng. O nopola mafoko a ga Jesu fa a ne a bua ka bokhutlo jwa tsamaiso eno ya dilo, a re: “Ka ga letsatsi leo le ura eo ga go na ope yo o itseng, le fa e le baengele ba magodimo kgotsa Morwa, fa e se Rara fela.” (Mathaio 24:36) Mafoko ano a tlhomamisa jang gore Jesu ga se Modimo Mothatayotlhe?
Jesu a re Rara o itse dilo di le dintsi go feta Morwa. Le fa go ntse jalo, fa e le gore Jesu ke karolo ya Modimo Mothatayotlhe, o ne a tla itse dilo tsotlhe tse Rara a di itseng. Ka jalo, seno se bontsha gore Morwa le Rara ga ba lekane. Le fa go ntse jalo, batho bangwe bone ba re: ‘Jesu o ne a na le matshelo a mabedi. Fano, o ne a bua e le motho.’ Le fa go ka tswa go ne go ntse jalo, go tweng ka moya o o boitshepo? Fa e le gore le one ke karolo ya Modimo a le mongwe fela e leng Rara, ke ka ntlha yang fa Jesu a sa bolele gore le one o itse dilo tse Rara a di itseng?
Fa o ntse o tswelela o ithuta Baebele, o tla tlwaelana le ditemana di le dintsi tsa Baebele tse di buang ka kgang eno. Di re bolelela boammaaruri ka Rara, Morwa le moya o o boitshepo.—Pesalema 90:2; Ditiro 7:55; Bakolosa 1:15.
^ ser. 3 Go bona motlotlo o o tlhalosang Johane 1:1, bona tsebe 24-25 mo makasineng wa Tora ya Tebelo ya November 1, 2008 o o gatisitsweng ke Basupi ba ga Jehofa.


text:
1241Sefela sa go ya Tempeleng sa ga Dafita.
Fa e ka bo e ne e se Morena
yo o neng a re emela –
a Iseraele a re jalo –
2fa e ka bo e ne e se Morena
yo o neng a re emela,
jale fa batho ba re tsogela,
3foo ba ka bo ba re meditse
re sa phela,
jale fa ba re tukela bogale.
4Foo noka e ka bo e re gogotse,
metsi a ka bo a re betile.
69:16
5Foo metsi a a gogomogileng
a ka bo a re khurumeditse.
6A go bakwe Morena
yo o sa re tlogelelang
go garolwa ke meno a bona.
7Mewa ya rona
e falotse jaaka nonyane
mo mutlwaneng wa mothaisi;
mogala o kgaogile,
mme rona re falotse.
8Thuso ya rona
e mo leineng la Morena,
Modiri wa legodimo le lefatshe.


text:
151Asaria morwa Amasia kgosi ya Juta o ne a simolola go busa ka ngwaga wa 27 wa puso ya ga Jerobeame kgosi ya Iseraele.
2E rile a nna kgosi, a bo a le dinyaga di le 16, a busa dinyaga di le 52 kwa Jerusalema. Leina la ga mmaagwe e ne e le Jegolea wa Jerusalema. 3A dira tse di siameng mo matlhong a Morena fela jaaka go dirile Amasia rraagwe. 4Fela dithota tsa tlhabelo tsa se ka tsa tlosiwa; batho ba nna ba dira ditlhabelo le go tshuba maswalo mo dithoteng tsa tlhabelo.
5Mme Morena a betsa kgosi, mme ya bolawa ke lepero go fitlha letsatsing la loso lwa yona, ya nna mo ntlong e e kwa thoko. Mme Jothame morwa kgosi o ne a e tshwarelela, a okamela ntlo ya bogosi a busa batho ba lefatshe.
6Ditirafalo tse dingwe tsa ga Asaria le tsotlhe tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Juta. 7Mme Asaria a robala le borraagwe, mme ba mo fitlha fa go borraagwe mo motseng wa ga Dafita, mme Jothame morwawe a nna kgosi mo boemong jwa gagwe.
8Sagaria morwa Jerobeame o ne a simolola go busa Iseraele ka ngwaga wa 38 wa puso ya ga Asaria kgosi ya Juta; a busa dikgwedi di le thataro kwa Samaria.
9A dira tse di bosula mo matlhong a Morena jaaka go dirile borraagwe; a se ka a tlogela maleo a ga Jerobeame morwa Nebate yo o neng a leofisa Baiseraele.
10Mme Sadume morwa Jabese a mo tsosetsa moferefere, a mo itaya fa pele ga morafe, a mmolaya, a nna kgosi mo boemong jwa gagwe.
11Ditirafalo tse dingwe tsa ga Sagaria, kana di kwadilwe mo lokwalong lwa ditirafalo tsa sebaka sa dikgosi tsa Iseraele.
12Ke lone lefoko la Morena le o kileng a le bua le Jehu a re: “Bomorwao ba tla nna mo sedulong sa bogosi sa Iseraele go ya losikeng lwa bone.” Ga nna jalo.
13Sadume morwa Jabese o ne a simolola go busa ka ngwaga wa 39 wa puso ya ga Usia kgosi ya Juta, a busa sebakanyana sa kgwedi fela kwa Samaria.
14Ke fa Menaheme morwa Gadi a bolola kwa Thiresa, a fitlha kwa Samaria, a fenya Sadume morwa Jabese kwa Samaria, a mmolaya, a nna kgosi mo boemong jwa gagwe.
15Ditirafalo tse dingwe tsa ga Sadume le moferefere o a neng a o tsosa kana di kwadilwe mo lokwalong lwa ditirafalo tsa sebaka sa dikgosi tsa Iseraele. 16Ka metlha eo Menaheme a bolaya motse wa Thifesa le botlhe ba ba neng ba le mo go ona le dinaga tsa ona go tloga kwa Thiresa, ka ba se ka ba mmulela. A o bolaya, a ba a gagola ba baimana botlhe ba ona dimpa.
17Menaheme morwa Gadi o ne a simolola go busa Iseraele ka ngwaga wa 39 wa puso ya ga Asaria kgosi ya Juta; a busa dinyaga di le some kwa Samaria. 18A dira tse di bosula mo matlhong a Morena ka malatsi otlhe a gagwe, a se ka a tlogela maleo a ga Jerobeame morwa Nebate yo o neng a leofisa Baiseraele. 19Ka malatsi a gagwe ga tlhaga Phule kgosi ya Asiria, a tlhasela lefatshe. Ke fa Menaheme a naya Phule ditalente di le sekete tsa selefera gore mabogo a gagwe a nne nae go tlhomamisa bogosi mo seatleng sa gagwe. 20Mme Menaheme a kgethisa Baiseraele madi ao, e bong bahumi botlhe gore monna a le mongwe a nee kgosi ya Asiria dišekele di le 50 tsa selefera. Ke fa kgosi ya Asiria e boa, ya se ka ya nna mo lefatsheng la Baiseraele.
21Ditirafalo tse dingwe tsa ga Menaheme le tsotlhe tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Iseraele. 22Mme Menaheme a robala le borraagwe, mme Phekaya morwawe a nna kgosi mo boemong jwa gagwe.
23Phekaya morwa Menaheme o ne a simolola go busa Iseraele ka ngwaga wa 50 wa puso ya ga Asaria kgosi ya Juta; a busa dinyaga di le pedi kwa Samaria. 24A dira tse di bosula mo matlhong a Morena; a se ka a tlogela maleo a ga Jerobeame morwa Nebate yo o neng a leofisa Baiseraele. 25Mme Pheka morwa Remalea mothusi wa gagwe wa motlhabani a mo tsosetsa moferefere, a mo fenya kwa Samaria mo kagong ya phemelo ya ntlo ya kgosi mmogo le Arekobe le Arie – Pheka ene a na le banna ba le 50 ba Gileate – a mmolaya, a nna kgosi mo boemong jwa gagwe. 26Ditirafalo tse dingwe tsa ga Phekaya le tsotlhe tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Iseraele.
27Pheka morwa Remalea o ne a simolola go busa Iseraele ka ngwaga wa 52 wa puso ya ga Asaria kgosi ya Juta; a busa dinyaga di le 20 kwa Samaria. 28A dira tse di bosula mo matlhong a Morena; a se ka a tlogela maleo a ga Jerobeame morwa Nebate yo o neng a leofisa Baiseraele.
29Ka sebaka sa ga Pheka kgosi ya Iseraele ga tla Thigelathe-Philesere kgosi ya Asiria, a thopa Iyone le Abele-Bethe-Maaga le Janoa le Keteše le Hasore le Gileate le Galelea, e bong naga yotlhe ya Nafetale, a isa batho ba teng mo botshwarong kwa Asiria.
30Mme Hosea morwa Ela a tsosetsa Pheka morwa Remalea moferefere, a mo fenya a mmolaya, a nna kgosi mo boemong jwa gagwe ka ngwaga wa 20 wa puso ya ga Jothame morwa Usia.
31Ditirafalo tse dingwe tsa ga Pheka le tsotlhe tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Iseraele.
32Jothame morwa Usia kgosi ya Juta o ne a simolola go busa ka ngwaga wa bobedi wa puso ya ga Pheka morwa Remalea kgosi ya Iseraele. 33Ya re a simolola go busa, a bo a le dinyaga di le 25; a busa dinyaga di le 16 kwa Jerusalema. Leina la ga mmaagwe e ne e le Jeruša morwadia Satoke. 34A dira tse di siameng mo matlhong a Morena, a dira fela jaaka go dirile Usia rraagwe.
35Fela dithota tsa tlhabelo tsa se ka tsa tlosiwa; batho ba nna ba dira ditlhabelo le go tshuba maswalo mo dithoteng tsa tlhabelo. Ke ene yo o neng a aga kgoro ya Ntlo ya Morena e e bidiwang: E e kwa godimo.
36Ditirafalo tse dingwe tsa ga Jothame le tsotlhe tse o neng a di dira kana di kwadilwe mo lokwalong lwa ditirafalo tsa sebaka sa dikgosi tsa Juta. 37Ka metlha eo Morena a simolola go laela Resine kgosi ya Siria le Pheka morwa Remalea kgosi ya Iseraele gore ba tlhasele Juta.
38Mme Jothame a robala le borraagwe, a ba a fitlhwa fa go borraagwe mo motseng wa ga Dafita rraagwe, mme Ahase morwawe a nna kgosi mo boemong jwa gagwe.


text:
141E rile moletlo wa Paseka, wa Dinkgwe tse di sa bedisiwang o saletswe ke malatsi a mabedi, baperesiti ba bagolo le Baitsedikwalo ba batla ka fa ba ka mo tshwarang ka teng ka maano le go mmolaya. 2Fela ba re: “E seng mo moletlong, e se re gongwe ga nna pheretlhego mo bathong.”
3E rile a le kwa Bethania mo ntlong ya ga Simone wa molepero, a ntse fa dijong, ga tla mosadi, a tshotse lebotlolonyana la alabasetere le na le setlolo sa lookwane lwa narete lo lo sa pekwang sa tlhotlhwa e e kwa godimo, a thuba lebotlolonyana, a se tshela mo tlhogong ya gagwe. 4Mme ga bo go le bangwe teng ba ba ngongoregang, ba raana ba re: “Tshenyo e ya setlolo ke ya go reng? 5Kana setlolo se, se ka bo se rekisitswe ka diranta di le 100, tsa newa bahumanegi.” Ba be ba mo nyatsa.
6Mme Jesu a re: “Mo leseng! Lo mo tshwenyetsang? O dirile tiro e e molemo mo go nna. 7Kana bahumanegi lo na nabo ka metlha yotlhe, mme fa lo rata, lo ka ba direla molemo; mme nna ga lo na le nna ka gale. 8O dirile ka fa a kgonang ka teng; o tloleditse mmele wa me phitlho go sa le kwa pele. 9Ammaaruri ke lo raya ke re: Gongwe le gongwe kwa Efangele e tla rerwang teng mo lefatsheng lotlhe, le sona se ene a se dirileng se tla bolelwa teng gore a gopolwe ka sona.”
10Jaanong Jutase Isekariote, mongwe wa ba ba 12, a tloga a ya kwa baperesiting ba bagolo gore a tle a mo ba neele. 11Ya re bone ba utlwa, ba itumela, ba mo solofetsa gore ba tla mo naya madi. Jaanong a batla sebaka se se lebanyeng sa go mo tshwarisa.
12E rile ka letsatsi la ntlha la Dinkgwe tse di sa bedisiwang la go tlhajwa ga kwana ya Tlolaganyo, barutwa ba gagwe ba mo raya ba re: “O rata ra ya go baakanya kae gore ò jele Tlolaganyo teng?”
13Ke fa a roma ba le babedi ba barutwa ba gagwe, a ba raya a re: “Yaang mo motseng, mme motho mongwe o tla kgatlhana le lona, a rwele nkgo ya metsi; lo mo sale morago, 14mme kwa a tla tsenang teng, lo ree mong wa ntlo lo re: ‘Moruti a re: Ntlwana ya me ya baeti e kae, kwa nka jelang Tlolaganyo teng le barutwa ba me?’
15Ene o tla lo supetsa ntlwana e kgolwane e e fa godimo, e beilwe mesamo, e baakantswe; lo re baakanyetse teng.”
16Barutwa ba ya, ba fitlha mo motseng, ba fitlhela go ntse fela jaaka a ba boleletse, ba be ba baakanyetsa Tlolaganyo.
17Ya re go le maitsiboa, a tla le ba ba 12. 18Ya re ba ntse fa dijong ba ja, Jesu a bua a re: “Ammaaruri ke lo raya ke re: Mongwe wa lona o tla ntshwarisa, e bong yo o jang le nna.”
19Ba simolola go hutsafala, ba mmotsa ka tatelano ba re: “A ke nna?”
20A ba araba a re: “Ke mongwe wa ba ba 12 yo o inang thathana le nna mo mogopong. 21Fa e le Morwa-Motho, o tsamaya fela ka fa go kwadilweng ka ga gagwe ka teng; mme go latlhega motho yoo, yo o tshwarisang Morwa-Motho! Go ka bo go le botoka mo go ene, fa a ka bo a se ka a tsalwa.”
22Jaanong ya re ba ja, a tsaya senkgwe, a leboga, a se nathoganya, a se ba naya a re: “Tsayang lo je! Se ke mmele wa me.”
23A ba a tsaya senwelo, a leboga, a se ba neela, mme ba nwa botlhe ka sona. 24A ba raya a re: “Se ke madi a me a kgolagano e ntšhwa a a tshololwang ka ntlha ya ba bantsi. 25Ammaaruri ke lo raya ke re: Ga nke ke tlhola ke nwa ga leungo la moweine, go ya go fitlha mo letsatsing leo, le ke tla le nwang le le lešwa ka lone mo pusong ya Modimo.”
26Ya re ba sena go opela difela
tsa Tlolaganyo, ba tswela kwa Thabeng ya Diolefa.
27Jaanong Jesu a ba raya a re: “Lo tla kgotšwa lotlhe; gonne go kwadilwe ga twe: ‘Ke tla itaya modisa, mme dinku di tla faladiwa.’
28Mme e tla re ke sena go tsosiwa, ke lo etelele pele go ya kwa Galelea.”
29Petoro a mo raya a re: “Le fa botlhe ba ka kgotšwa, nna ga nka ke.”
30Jesu a mo raya a re: “Ammaaruri ke go raya ke re: Kajeno mo bosigong jono, wena o tla intatola gararo, mokoko o ise o lele gabedi.”
31Mme ene a gatelela thata a re: “Le fa ke tshwanetse go swa nao, ga nkitla ke go itatola ka gope.” Mme botlhe ba bua fela jalo le bone.
32Jaanong ba fitlha felong fa go bidiwang Getsemane; mme a raya barutwa ba gagwe a re: “Salang fa, ke sa ntse ke ya go rapela.”
33A ba a tsaya Petoro le Jakobo le Johane, a ya nabo; a simolola go rerega le go tlalelwa. 34A ba raya a re: “Mowa wa me o hutsafetse thata mo go isang losong; salang fa, lo se robale.”
35Jaanong a ya fa pelenyana, a wela fa fatshe, a rapela gore fa go ka kgonega, nako e, e mo fete. 36A ba a re: “Abba, Rra, dilo tsotlhe o a di kgona; tlosa senwelo se fa go nna. Fela go se nne ka fa go rateng ga me, go nne ka fa go rateng ga gago.”
37Jaanong a tla, a fitlhela ba robetse; a raya Petoro a re: “Simone, a o robetse? A o ne o sa kgone go itisa ka nako e le nngwe fela? 38Tlhokomelang, lo rapele, gore lo se tsene mo thaelong; mowa ona o tlhaga, mme nama e bokoa.”
39A boa a ya gape, a rapela, a bua ona mafoko ao. 40A ba a tla gape, a ba fitlhela ba robetse, gonne matlho a bone a ne a bokaletse, ba sa itse se ba ka se mo arabang.
41A tla lwa boraro, a ba raya a re: “A lo sa ntse lo robetse le go ikhutsa? Go lekanye, nako e fitlhile; bonang, Morwa-Motho o neelwa mo diatleng tsa baleofi. 42Tsogang, re tsamaeng! Bonang, yo o ntshwarisang o atametse.”
43Ya re ka bonako, a sa ntse a bua, ga tla Jutase, mongwe wa ba ba 12, a na le ba bantsi, ba tshotse ditšhaka le melamu, ba romilwe ke baperesiti ba bagolo le Baitsedikwalo le bagolo ba morafe. 44Jaanong motshwarisi o ne a ba neile sekao a re: “Yo ke tla mo atlang ke ene; lo mo tshware, lo tsamae ka ene, a a se tšhomoge.”
45Ya re a fitlha, a akofa a tla kwa go ene a re: “Rabbi!14:45 Ke go re: Moruti.” a ba a mo atla. 46Ke fa ba mo tsenya diatla, ba mo tshwara. 47Mme mongwe wa ba ba emeng teng a somola tšhaka, a rema motlhanka wa moperesiti yo mogolo, a mo kgaola tsebe. 48Jesu a ba raya a re: “A lo bolotse ka ditšhaka le melamu go ntshwara, jaaka e kete ke senokwane? 49Ke ne ke na le lona ka malatsi otlhe mo Tempeleng, ke ruta, mme ga lo a ka lwa ntshwara; mme go direga gore Dikwalo di dirafale.”
50Foo barutwa ba mo tlogela botlhe, ba tshaba.
51Lekau lengwe la mo latela, le apere lesela fela, mme ba le tshwara. 52La ba la tlogela lesela, la tshaba le sa apara.
53Jaanong ba gogela Jesu kwa moperesiting yo mogolo; baperesiti ba bagolo botlhe le bagolo ba morafe le Baitsedikwalo ba phuthegela fa go ene. 54Petoro a latela Jesu a le kgakala nae, a tsena mo teng ga lelapa la moperesiti yo mogolo; a feta a nna le batlhanka, a ikomosa fa molelong. 55Mme baperesiti ba bagolo le botlhe ba lekgotla ba batla tshupo ka ga Jesu gore ba tle ba mmolae; mme ba se ka ba e bona. 56Gonne ba bantsi ba ne ba supa maaka ka ga gagwe, fela ditshupo tsa bone tsa bo di fapaana.
57Ke fa go ema bangwe, ba supa maaka ka ga gagwe ba re: 58“Re mo utlwile a re: ‘Ke tla senya Tempele e, e e dirilweng ka diatla, ke aga e sele malatsing a le mararo e e sa dirweng ka diatla.’ ”
59Mme le ka mokgwa oo ditshupo tsa bone tsa se ka tsa utlwana.
60Foo moperesiti yo mogolo a ema fa gare, a botsa Jesu a re: “A ga o arabe sepe? Ke eng se bao ba se supang ka ga gago?”
61Mme a didimala, a se ka a araba sepe. Gape moperesiti yo mogolo a mmotsa a re: “A o Keresete, Morwaa-ona o o bakwang?”
Jes. 53:7
62Jesu a re: “Ke nna; mme lo tla bona Morwa-Motho a ntse ka fa letsogong le le jang la thata ya Modimo, a tla ka maru a legodimo.”
63Foo moperesiti yo mogolo a ikgagola diaparo a re: “Re sa batlelang basupi? 64Lo utlwile kgalo e; lo gopolang?”
Mme botlhe ba mo atlhola ba re, o tshwanetswe ke loso.
65Bangwe ba simolola go mo kgwela mathe le go mo fapa sefatlhego le go mo kata ka matswele le go mo raya ba re: “Re bolelele!” Le batlhanka ba mo faphola marama.
66Ya re Petoro a le kwa tlase mo lapeng, ga tla lengwe la malata a moperesiti yo mogolo; 67ya re le bona Petoro a ikomosa, la mo leba la re: “Le wena o ne o na le Jesu wa Nasaretha.”
68Mme a latola a re: “Ga ke itse se o se buang, le fa e le go se tlhaloganya.” A ba a tswela kwa lapeng la ka fa ntle; mme mokoko wa lela.
69Ya re letata le mmona gape, la simolola go raya ba ba emeng teng la re: “Yo ke mongwe wa bone.” 70A boa a latola.
Gape ya re morago ga sebakanyana ba ba emeng teng ba raya Petoro ba re: “Ammaaruri o mongwe wa bone; gonne le wena o Mogalelea.”
71Jaanong a simolola go rogaka, a ba a ikana a re: “Ga ke itse motho yo lo buang ka ga gagwe.”
72Mme mokoko wa akofa wa lela lwa bobedi. Ke fa Petoro a gakologelwa lefoko la ga Jesu, le a le mo reileng a re: “E tla re mokoko o ise o lele gabedi, o bo o intatotse gararo.” Ya re a akanya jalo, a lela.